Adakah Salazar Slytherin Orang Jahat?

Rumah Slytherin terkenal dengan watak jahat dalam siri Harry Potter. Rumah ini adalah bersempena dengan nama Salazar Slytherin yang mengasaskan Sekolah Sihir Hogwarts, bersama dengan 3 rakannya lagi, Godric Griffyndoor, Helena Hufflepuff dan Rowena Ravenclaw. Jadi kenapa kita anggap watak Slytherin ini watak jahat?

Pertama sekali kita kena kenal pasti terlebih dahulu apakah yang membolehkan Salazar Slytherin dikategorikan sebagai orang jahat. Berdasarkan pembacaan dalam siri Harry Potter dan beberapa penjelasan daripada peminat, 3 perkara yang dapat dimuatkan untuk mengkategorikan Salazar Slytherin sebagai orang jahat.

Beliau pewaris Slytherin

Kriteria ini merupakan kriteria yang paling susah untuk difikirkan kerana kriteria ini bukan salah Salazar. Sepanjang siri, kita seolah-olah difahamkan keturunan Slytherin adalah keturunan yang jahat. Slytherin melahirkan ramai ahli sihir jahat yang cuba menguasai dunia, dan bermain-main dengan ilmu larangan. Pada masa yang sama, Slytherin juga ramai yang berlagak dan bangga dengan keturunan mereka kerana keturunan mereka dianggap hebat berbanding keturunan lain.

Di sini menjadi persoalan, bolehkah perangai anak cucunya dikaitkan dengan perangai Salazar? Memang, sejarah membuktikan Salazar seorang yang hebat dan bangga dengan kehebatannya. Namun  apa yang terjadi kepada keturunannya bukanlah salah beliau. Jika dilihat luar daripada dunia sihir Harry Potter, kualiti yang dimiliki keturunan Slytherin ini sangat didengki orang lain.

Kualiti-kualiti seperti taktikal, strategis dan licik menyebabkan seseorang itu mindanya lebih fokus kepada cita-cita mereka. Mereka juga dilihat sebagai anti-sosial dalam kalangan masyarakat, maka mereka dianggap prejudis oleh orang lain sebagai sombong. Pelbagai kajian telah menunjukkan orang yang pintar atau genius tidak gembira apabila mereka bergaul dengan orang lain dan lebih suka menyendiri.

Kualiti sebegitu menyebabkan mereka dilihat lebih hebat daripada orang lain, dan berjaya mencapai kejayaan dalam karier mereka. Mereka juga kelihatan lebih dingin, ‘calculative’ dan lebih rasional berbanding orang di sekeliling mereka. Golongan sebegini biasanya memiliki moral yang kompleks.

Walaupun mereka lakukan kejahatan, tapi dengan rasional kejahatan yang mereka jelaskan, sedikit sebanyak manusia akan dapat memahami tindakan mereka. Ideologi mereka juga lebih berbeza dari ideology orang lain, yang mereka pelajari dan alami sendiri dengan mengkonklusikan secara absah bahawa dunia ini perlukan pembetulan, dan pembetulan perlukan ilmu.

Antara contoh keturunan Slytherin yang terkenal ialah Severus Snape dan Tom Riddle. Kedua-dua mereka melakukan pengorbanan yang dirasakan perlu demi untuk mencapai kebaikan sejagat. Tom Riddle contohnya, sanggup memecahkan jiwanya sendiri kepada lapan bahagian dan disembunyikan dalam 8 ‘item’ berbeza dengan tujuan untuk mencapai keabadian hidup.

Baginya, dengan keabadian hidup sahajalah beliau dapat mencapai cita-citanya menjadi ahli sihir terkemuka sepanjang masa. Ianya terbukti apabila menjadi Lord Voldemort, namanya pun tidak berani disebut oleh masyarakat setempat.

Selain itu, Severus Snape juga melakukan pengorbanan yang begitu banyak demi kebaikan sejagat. Beliau sanggup dibenci, dan sanggup berpaling kesetiaannya kepada Dumbledore demi menyelinap masuk ke dalam kumpulan Death Eaters semata-mata untuk mengawasi Voldemort.

Beliau juga sanggup berkorban demi cinta sejatinya, Lily Potter yang merupakan ibu kepada Harry. Beliau bukanlah mahukan penakhlukan dunia seperti Voldemort, tapi yang beliau mahukan ialah keamanan, maka pengorbanan terpaksa dilakukan di kala ramai yang tidak sanggup.

Beliau tidak suka Muggle dan berpendapat sihir tidak boleh diajarkan kepada Muggle

Pendapat yang kedua ialah beliau tidak suka keturunan Muggle, iaitu keturunan manusia berdarah biasa dan bukan berdarah sihir. Pendapat sebegini tidak dipersetujui oleh tiga rakannya yang lain sehingga menyebabkan beliau disingkirkan daripada sekolah Hogwarts yang beliau asaskan. Beliau juga berpendapat Muggles tidak boleh menguasai dunia dan tidak boleh diajarkan ilmu sihir.

Pendapat bahawa ilmu memerintah dunia tidak boleh diberikan kepada semua orang ini, sebenarnya adalah antara pendapat paling lama di dunia. Pendapat ini wujud sejak zaman tamadun pertama lagi. Antara yang berpegang dengan pendapat yang sama ialah Confucius (551-479 BCE). Beliau berpendapat ketamadunan adalah berpegang kepada nilai-nilai yang perlu dipupuk secara hierarki seperti nilai tradisi, kesetiaan dan hormat menghormati.

Nilai-nilai ini diperturunkan secara hierarki daripada ayah kepada anak, suami kepada isteri, abang kepada adik dan negara kepada rakyat. Maka, yang perlu memerintah sesebuah negara ialah seseorang yang memiliki nilai-nilai sebegini, yang digelar sebagai Junzi atau ‘superior man’.

Junzi akan bertindak sebagai contoh teladan kepada hierarki yang lain supaya nilai itu diperturunkan secara berterusan, menjadikan negara itu aman dan tenteram. Junzi（君子）bertindak sebagai satu agen, memiliki kuasa dan hak miliki untuk mentadbir hidup rakyat, dan sekaligus terlibat dalam politik antara rakyat dengan pemerintah.

Selain itu, keturunan Slytherin juga dilihat obses dengan kuasa, seperti yang dilihat melalui contoh Severus Snape yang begitu bersungguh-sungguh mengejar jawatan Guru Defense against Dark Arts, sedangkan beliau seorang yang amat mahir dalam bidang pembuatan potion sehingga digelar Half-Blood Prince.

Bagi Salazar dan keturunannya, kuasa adalah imbangan, balance. Ia merupakan satu keupayaan untuk mendapatkan apa yang kita mahu dan hindarkan apa yang kita tolak [2]. Disebabkan ahli sihir memiliki kuasa berbanding kebanyakan orang biasa (Muggle), maka logiklah bagi mereka supaya ahli sihir yang harus mentadbir dunia. Seolah olah Salazar berpendapat pentadbiran dunia oleh ahli sihir bukanlah satu kemahuan, tapi tanggungjawab.

Beliau menyimpan Basilisk secara rahsia dalam Hogwarts

Walaupun Confuscius menekankan Junzi hanya boleh menjadi contoh sahaja agar rakyat ikut, tapi beliau tidak menolak kemungkinan kerajaan yang jahat perlu digulingkan dengan apa cara sekalipun, termasuklah membunuh. Sebelum Salazar meninggalkan sekolah Hogwarts setelah disingkirkan, beliau telah meletakkan Basilisk, seekor ular gergasi di bawah bangunan Hogwarts.

Tempat itu hanya boleh dibuka oleh keturunannya sahaja dan apabila ular itu dilepaskan, akan membunuh ramai orang, terutamanya Muggle. Kita tidak cuba untuk mempertahankan tindakan Salazar. Sememangnya membunuh orang itu perkara yang salah.

Namun, apakah justifikasi tindakan beliau ini? Adakah beliau ingin membalas dendam? Atau ular itu dijadikan sebagai senjata rahsia jika sekiranya berlaku pergolakan dalam Hogwarts, dan keturunannya didiskriminasi oleh kerajaan dan sekolah itu? Pendapat penulis ialah yang kedua. Kerana sebagai seorang yang pintar, beliau mungkin meramalkan keturunan sihir akan diburu oleh keturunan Muggle pada masa akan datang.

Ternyata ramalan itu terbukti apabila Headless Nick hampir menjadi mangsa pemburuan ahli sihir oleh Muggles pada October 31, 1492 . Beliau dihukum oleh Muggles kerana menjadi ahli sihir. Maka, tidak hairanlah Salazar menyimpan ular itu sebagai senjata rahsia.

Politik sememangnya seni sebarang kemungkinan. Sebarang tindakan ada justifikasi tersendiri. Cerita Harry Potter ini jika diselidiki memiliki banyak ilmu, namun seperti golongan ahli sihir, mereka tersembunyi dan berlegar dalam kalangan kita tanpa kita sedari dan peduli.


Violet Evergarden: Tragedi Greek Moden, Empati Dan Cinta

Menonton anime ini mengingatkan saya tentang perasaan yang paling saya benci sepanjang saya hidup. Perasaan bila anda sudah habis menonton cerita yang bagus. Secara jujurnya, sekiranya mesin penghilang memori itu wujud, sudah lama dah saya padamkan memori saya berkenaan anime ni supaya dapat tengok banyak kali dan selami perasaan tu kembali.

Bagi yang selalu ikuti penulisan saya, saya pasti anda semua sudah maklum bahawa saya merupakan seorang ‘fanboy’ Kyoto Animation (KyoAni), sebuah studio animasi yang terkenal dengan ketelitian dan kecantikan grafik animasinya.

Jadi, selepas pengumuman dan trailer anime ini dikeluarkan, saya secara automatik telah meletakkan Violet Evergarden (VE) sebagai anime yang saya patut lihat bila tiba musimnya. Melihatkan pencapaian novel ringannya, saya meletakkan harapan yang tinggi terhadap animasi ini.

Nampaknya, tanggapan saya tak salah. Violet Evergarden ialah MAHAKARYA AGUNG.

Anime Violet Evergarden mengisahkan tentang watak titular kita, Violet yang merupakan seorang bekas askar di negara Leidenschaftlich, berlatar belakangkan zaman steampunk-Victoria. Setelah hidup bertahun menjadi mesin pembunuh tanpa emosi, Violet hidup tanpa tujuan dan erti setelah kematian orang atasan yang rapat dengannya, mejar Gilbert, dengan lafaz cinta mejar Gilbert kepada Violet sebagai kata-kata terakhirnya.

Bingung dengan erti cinta dan juga kehidupan pasca perang, Violet memilih untuk menjadi seorang ‘Auto Memories Doll’, atau dalam bahasa mudahnya, ghostwriter professional. Maka, bermulalah odisinya dalam memahami dan menjadi manusia, terutamanya berkenaan emosi aneh bernama cinta.

TRAGEDI GREEK

Semasa saya meneliti sejarah dan falsafah tamadun Yunani, saya tertarik dengan tiga jenis teater drama yang wujud pada zaman tersebut yakni tragedi, komedi dan satira. Memandangkan kita bercakap tentang orag Yunani, sudah pasti ketiga-tiga teater ini berat dengan pemahaman falsafah masing-masing dan kesannya terhadap mentaliti orang Yunani. Bagi kes VE, saya akan membawa anda untuk memahami sisi tragedi Greek dan kesannya terhadap jiwa manusia.

Sebelum ini, saudara Ayman Rashdan Wong ada tulis sedikit tentang tragedi Greek, terutamanya katarsis (penyucian jiwa) dalam artikel ‘Han’ dalam seni Korea (rujuk artikel ini: https://www.thepatriots.asia/han-dalam-seni-korea/ ). Bagi saya sebenarnya, tak banyak beza pun Han dan katarsis ni. Kedua-duanya membawa kepada penyucian jiwa.

Semasa saya membaca buku The Great Dialogues of Plato, saya teringat pada dialog di dalam Ion di mana Socrates membicarakan tentang epik Homer terhadap penyair bernama Ion. Menariknya, beliau ada menceritakan tentang bagaimana warga Yunani ketika itu boleh menangis kerana menghayati epik Homer. Walaupun epik Homer tak dianggap sebagai tragedi, tapi dari sini kita boleh nampak sisi katarsis di mana ia bertindak sebagai penyuci jiwa melalui kesedihan.

Menurut Aristotle dalam buku Poetic, beliau memperkenalkan konsep mimesis (imitasi) dan katarsis (penyucian). Beliau secara ringkasnya menyebut tragedi sebagai imitasi terhadap kehidupan dan, di mana melalui empati dan ketakutan, akan menyebabkan penyucian jiwa (katarsis) terhadap manusia. Mungkin ayat ni nampak berbelit sedikit, tapi izinkan saya untuk tunjukkan demonstrasi tragedi Greek.

Manusia, secara semula jadinya adalah liar dan keras. Kita tak mempunyai belas kasihan terhadap perkara yang sepatutnya diberikan. Juga, atas nama survival, kita kerap kali memendam rasa ketakutan. Sekaligus, ini mencetuskan masalah kepada umat manusia.

Kita secara fitrahnya dilahirkan tanpa sifat kemanusiaan, seiring dengan pandangan ahli falsafah terkenal Thomas Hobbes, “life outside society would be solitary, poor, nasty, brutish, and short”. Apa yang dibicarakan oleh Aristotle dan Hobbes ini berkait dengan kehidupan Violet sebelum diambil oleh mejar Gilbert sebagai tenteranya. Violet ditemui Dietfred, abang mejar Gilbert, sebagai kanak-kanak yang gasar dan buas di pulau tak berpenghuni. Ini secara tak langsung menjadi punca utama kenapa Violet tak mampu menzahirkan sisi kemanusiannya.

Melalui analisis Aristotle, kita sepatutnya merasai dan melalui fasa belas kasihan serta ketakutan untuk belajar erti menjadi manusia. Apabila kita biarkan diri kita melalui fasa tersebut, kita akan belajar erti kehilangan, sengsara dan seterusnya ini akan mencetuskan rasa penebusan terhdap diri. Katarsis. Penyucian jiwa.

Semua ini boleh dilakukan dengan melihat drama tragedi yang sempurna, melalui imitasi yag sempurna. Apabila imitasi itu dianggap sebagai sempurna, ia akan mewujudkan sebuah penceritaan yang realistik. Melalui elemen belas kasihan, ketakutan dan juga pelbagai lagi elemen emosi yang lain, kita akan memberikan roh kepada sebuah cerita. Tujuan utama tragedi Greek adalah untuk merasai perit derita protagonis, dan membuang perit itu sebagai katarsis.

Pada mulanya, anime ini berelemenkan belas kasihan. Kita mendapat tahu bahawa kehidupan Violet menjadi terumbang ambing kerana tak mempunyai arah. Selama ini, dia hidup berpandukan arahan mejar Gilbert. Setelah kehilangan mejar Gilbert, Violet bekerja menjadi Auto Memories Doll, dan kita dapat lihat ketidak upayaan Violet dalam berempati dengan manusia. Pada episod 2, klien kerap memarahi servis syarikat Hodgin (tempat Violet bekerja) dek sifat lurus bendul dan stoik Violet. Pada episod 5, perasaan belas kasihan ini ditukar kepada bentuk lain. Kita dapat saksikan bahawa Violet rindukan mejar Gilbert. Dia mengatakan dia tidak pernah lupakan mejar Gilbert walau sesaat, sambil memegang kerongsang hijau yang merupakan hadiah oleh mejar Gilbert kepadanya.

Kemudian, kita disajikan pula dengan elemen ketakutan oleh semua klien Violet setakat ini. Puteri Charlotte dengan ketakutannya terhadap perkahwinan, Oscar terhadap writer’s block -nya, dan Violet sendiri dibelenggu ketakutan, yakni ketakutan terhadap diri sendiri. Sebelum ini, dia merupakan mesin pembunuh, memusnahkan hubungan sesama manusia dan sekarang, dia bertugas sebagai ghostwriter. Penulis surat. Posmen. Penyambung hubungan sesama manusia. Juga, dia kerap kali terfikir adakah dia layak diberikan kehidupan sebegini sedangkan mejar Gilbert kesayangannya, mati? Pada episod 9, Violet cuba untuk membunuh diri kerana tak dapat menerima berita kematian mejar Gilbert (berita ini disorok oleh kolonel Hodgin, sebelum dibocori Tiffany Evergarden, penjaga Violet yang diamanahkan oleh mejar Gilbert, tanpa sengaja.)

Setelah melalui fasa belas kasihan dan ketakutan, Violet melalui fasa katarsis semasa dia membantu posmen syarikatnya menghantar surat. Bermula dari situ hinggalah ke pertanyaan Violet kepada kolonel Hodgin, dia menyedari bahawa dia tak mampu melarikan diri daripada kesedihan serta trauma perangnya sampai ke kubur.

Ini ialah fakta yang tak mampu diubah, sebagaimana tangan robotnya tak mampu berubah kembali menjadi asal. Namun, dia juga tak mampu mengubah fakta bahawa kerjayanya telah menghubungkan dan mengembirakan ramai manusia. Puteri Charlotte hidup bahagia dengan putera Damian, Oscar sudah bergerak mara dari mimpi ngerinya dan Leon bahagia hidup mengembara. Lantas, untuk sebab apakah Violet harus bersedih?

‘Lagipun, bukankah kehendak terakhir mejar Gilbert kepadanya adalah untuk Violet hidup bebas, serta menjadi seseorang yang berpadanan dengan namanya? Violet Evergarden, si gadis ayu persis bunga violet. Tugasnya kali ini bukanlah membunuh manusia, tetapi menyambung hubungan dengan manusia. Ihsan, ketakutan, katarsis, dan akhirnya, Violet menangis. Violet selamat dilahirkan semula menjadi manusia. Mekarlah bunga violet, menjadi indah.

CINTA DAN EMOSI

Sebelum kita mula jauh, saya perlu bercerita tentang keadaan minda Violet. Kisah asal usul Violet ni mengingatkan saya terhadap kisah Hayy bin Yaqzan yang ditulis oleh Ibn Tufail sekitar abad ke 13. Kedua-duanya hidup di hutan sejak kecil dan minda mereka ibarat kain putih kosong yang tak tercemar. Ini ialah konsep tabula rasa dalam falsafah empirisisme. Minda manusia ini seperti kain putih, yang menanti untuk dicorakkan menjadi warna warni. Bagi kes Violet, pencorakkan kain ini membentuk personaliti dan emosinya sebagai seorang manusia.

Dari segi pembentukan emosi Violet, ia bermula dengan kebingungannya terhadap tindak tanduk manusia. Pada episod 2, seorang klien perempuan yang hadir untuk meminta ditulis surat pinangan bernada ‘tunjuk mahal’ berakhir dengan ratapan kerana Violet menulis surat balas tersebut secara literal, yakni menulis surat balas cinta bernada menolak pinangan. Sekalipun dia merupakan pelajar terbaik di sekolah Auto Memories Dolls, dia masih gagal untuk menulis surat yang berbaur emosi manusia. Dia mula memahami emosi setelah berinteraksi dengan semua sahabat serta kliennya:

-Melalui Luculia, dia belajar erti harapan-Melalui Leon, dia belajar erti rindu-Melalui Oscar, dia belajar erti memaafkan diri-Melalui Anne, dia belajar erti sifat innocent kanak-kanak

Namun, semua emosi baru yang Violet rasai ini masih di tahap primitif. Dia masih tak mampu untuk memahami sifat ini dengan sendirinya. Jadi, bagaimana Violet menghubungkan semua dan sifat emosi ini supaya membentuk personaliti manusianya?

Mudah. Jawapannya ialah cinta.

Perlu diingatkan, sebab utama kenapa Violet memilih untuk menjadi seorang Doll adalah untuk memahami ayat terakhir mejar Gilbert; yakni lafaz “jauh dalam benak hatiku, saya cintakan awak”. Dia tak faham apa-apa emosi manusia. Selama ini, Violet merupakan robot bertubuh daging. Dengan menyalurkan perasaan-perasaan baru ini kepada satu objek formal iaitu cinta, maka pandangan alam (worldview) Violet akan tampak lebih jelas:

-Melalui Luculia, dia tahu harapan sayang akan menyatukan adik beradik-Melalui Leon, dia tahu dia rindukan mejar Gilbert-Melalui Oscar, dia mula rasa bersalah tentang kesalahan lampaunya. Kerjanya sekarang ialah menyambung cinta manusia kepada manusia, sedangkan dia dahulu merupakan pembunuh manusia.-Melalui Anne, dia tahu bahawa cinta antara ibu dan anak ialah cinta tersuci.

Melalui semua interaksi dan pengalaman Violet dalam menjadi Doll, dia sedar bahawa cinta itu sangat abstrak dan luas, tapi sangat kaya dengan makna. Mungkin Violet masih lagi naif dalam memahami cinta, mungkin juga dia masih tak faham akan konsep tersebut, tapi walau bagaimanapun Violet tahu.

Dia cuma mahu berada di sisi mejar Gilbert. Dia rindukan beliau dan sedikit demi sedikit, dia tahu dia cintakan mejar Gilbert. Gilbert ialah dunianya.

“One day, should I have managed to meet you, I had wanted to reply to your question of “why can’t you understand my feelings” and to the words “I love you”. Major, was I… was your Violet… still loved by you?”- Violet Evergarden jilid ketiga, bab 13

Pada episode terakhir VE, Violet akhirnya berjaya menaip sebuah warkah, sekeping surat terhadap mejar Gilbert, tentang apa yang dia sudah belajar. Tentang apa yang telah dilaluinya. Violet memilih untuk move on dari tragedinya dan bekerja kembali sebagai Dolls, sang penyambung hubungan antara manusia, dan juga sebagai manusia, bukan lagi mesin membunuh.

P/S: Kisah ini akhirnya ditamatkan secara bittersweet. Di penghujung cerita, Violet telah dikehendaki oleh seorang klien, di mana berdasarkan klu dan petunjuk oleh anime berkenaan, berkemungkinan besar ialah mejar Gilbert kesayangannya sendiri. Berbanding anime, novel ringan VE diakhiri dengan mejar Gilbert kembali ke pangkuannya semasa kes rampasan keretapi oleh puak pemberontak.

Gambar: Ilustrasi pertemuan Violet dan mejar Gilbert pasca rampasan keretapi.

RUJUKAN:

Bedford, Errol, 1957. “Emotions,” Proceedings of the Aristotelian Society, 57: 281–304.

Nietzsche, F. W. (2000). The birth of tragedy. Oxford University Press, USA.

Emotion. https://plato.stanford.edu/entries/emotion/?PHPSESSID=8aeee86ea5fc86fa908442643ba66e11#2

Why Tragedy Is Good For Humanity. https://classicalwisdom.com/tragedy-poetics/


Falsafah Antivaksin dan Sophist Yunani: Suatu Perbandingan

Tamadun Yunani Purba telah hilang ribuan tahun yang lalu. Walaupun begitu, kesan-kesan tempias pemikiran yang ditinggalkan oleh ahli falsafah langka masih dirasai hingga ke hari ini. Kota Athens telah melahirkan ramai pemikir agung semisal Socrates, Plato, Aristotle, dan ramai lagi.

Namun, kota nan agung itu juga mempunyai suatu golongan pemikir yang sering ditempelak oleh mereka, iaitu golongan Sophist, atau dikenali juga sebagai Sufastaiyah. Masyhur dikisahkan bahawa mereka sering berdebat dengan Socrates dan Plato perihal masalah-masalah falsafah seperti yang telah direkodkan dalam dialog-dialog tulisan Plato.

Walaupun mereka telah meninggalkan dunia ini sekian lama, tapi muncul kini golongan yang mewarisi pemikiran dan falsafah mereka. Golongan ini adalah orang yang menidakkan ajakan untuk disuntik vaksin, dan telah disohorkan dalam kamus, pustaka ilmiah dan wacana intelektual awam sebagai antivaksin. Mereka sering berdebat mengenai penolakan terhadap vaksin kerana tidak mempunyai keyakinan terhadapnya.

Kini, seluruh dunia telah diserang dengan wabak COVID-19 yang berasal dari negara China. Wabak tersebut menular dengan cepatnya sehingga telah menjangkiti ramai orang tanpa mengira usia, agama, etnik, bangsa, negara, warna kulit, dan sebagainya. Statistik yang dikeluarkan oleh World Health Organization (WHO) pada 31 Mei 2021 menunjukkan seramai 169,597,415 telah dijangkiti wabak tersebut di seluruh dunia dengan mencatatkan jumlah kematian yang mencecah 3,530,582.

Sudahlah begitu, muncul pula mutasi ganas virus ini yang berasal daripada negara-negara berlainan seperti United Kingdom (UK), Afrika Selatan, dan India. Mutasi ini diistilah sebagai variant of concern kerana mampu untuk menyebabkan penularan berlaku dengan lebih cepat dengan simptom yang tidak dapat dikesan. Varian-varian tersebut juga dilaporkan menyebabkan kadar kematian yang lebih tinggi dan lebih pantas. Terkini, akhbar bertarikh 30 Mei 2021 melaporkan muncul pula Varian Vietnam yang merupakan campuran Varian UK dan Varian India.

Dalam usaha untuk mengawal penularan wabak ini, badan-badan perubatan dan institusi-institusi sains menggembleng tenaga untuk mencipta vaksin baharu dalam masa secepat mungkin. Hasil daripada usaha sama mereka, maka dunia seakan diberi harapan untuk sembuh apabila terhasilnya vaksin seperti Sinopharm, Pfizer, AstraZeneca, Sputnik, Moderna dan lain-lain. Kajian-kajian saintifik yang dilaksanakan telah membuktikan bahawa vaksin-vaksin tersebut berupaya untuk menjadi “perisai” daripada dijangkiti oleh COVID-19.

Meskipun begitu, usaha murni ahli sains dan ahli perubatan untuk membantu memulihkan manusia telah direncatkan oleh golongan antivaksin ini. Di Malaysia, secara khususnya, golongan antivaksin ini semakin menjadi-jadi dalam penolakan mereka terhadap pemberian vaksin. Pelbagai alasan dikedepankan oleh golongan mereka. Ada yang lucu, ada yang tidak berasas, dan ada juga alasan yang diberikan tidak dapat diterima dek akal. Contohnya, ada yang mengatakan bahawa vaksin dibuat terlalu pantas, jadi pembuatannya tidak dapat dipercayai. Terkini, tular pula rakaman suara oleh Mak Teh yang memberikan khabar angin bahawa penyuntikan vaksin tidak memberi kesan bahkan menyebabkan ramai jururawat meninggal dunia.

Jika kita menganalisis sikap-sikap dan pemikiran-pemikiran yang ditonjolkan oleh antivaksin, kita akan dapati banyak persamaan antara mereka dengan golongan Sophist dari Yunani Purba. Falsafah yang mendasari pemikiran golongan antivaksin seakannya menyamai falsafah yang cuba untuk disebarkan oleh golongan Sophist. Walaupun jurang perbezaan tempoh ketamadunan Yunani dan ketamadunan moden sangat luas, akan tetapi paradigma pemikiran dan sikap kedua-dua golongan tersebut mempunyai rangka dan asas yang sama.

Oleh itu, tulisan ini cuba untuk membuktikan bahawa terdapat persamaan antara falsafah antivaksin dan Sophist jika dibandingkan. Persamaan-persamaan tersebut boleh disimpulkan dalam 4 frasa utama iaitu: menguasai retorik, berpegang pada relativisme, bercorak fikir skeptisisme, dan mempunyai pengaruh luas. Tulisan ini akan menelusuri persamaan-persamaan tersebut satu per satu dengan sepadat, seringkas, dan seilmiah mungkin. Walaupun begitu, tulisan ini hanya sekadar membuat perbandingan dan tidak mencuba merungkai hujahan mereka.

Yang pertama, kedua-dua golongan antivaksin dan juga Sophist menguasai ilmu retorik dan bahasa dengan sangat baik. Mari kita analisis dahulu daripada perspektif Sophist. Menurut catatan-catatan sejarah dalam karya agung Yunani Purba, Sophist merupakan suatu golongan yang merantau dari tempat ke tempat untuk mencari wang dengan mengajar anak murid. Dengan kepetahannya dalam berbahasa, berucap, dan berdebat dengan unsur retorik, mereka dapat mempengaruhi golongan bangsawan untuk mengamanahkan pengajaran anak-anak bangsawan kepada mereka.

Plato mencatatkan dalam dialognya Sophist bahawa mereka ini bijak memutar belitkan sesuatu dan sering menggunakan perkataan yang indah untuk menarik pendengar. Dengan menggunakan kepakaran tersebut, mereka menjadikannya sebagai suatu seni untuk menipu dan akhirnya mengaut keuntungan. Dengan keindahan ucapan yang memukaukan, mereka meyakinkan manusia bahawa yang salah adalah benar, dan yang benar adalah salah.

Jika dibandingkan dengan golongan antivaksin, kita akan dapati bahawa golongan antivaksin juga menggunakan retorik dalam ucapan dan penulisan mereka. Namun, wujud garis pemisah antara antivaksin dan Sophist iaitu agama. Hal ini kerana, golongan antivaksin sering menggunakan unsur retorik dengan mencantikkan tulisan, ucapan, dan penghujahan mereka dengan kalam Allah dan sabda Nabi. Hujahan-hujahan mereka berkisarkan bahawa hukum vaksin tidak tercatat dalam al-Quran dan Sunnah. Mereka juga menyatakan bahawa perubatan Sunnah atau Tibbun Nabawi lebih baik berbanding perubatan moden.

Bahkan, tular juga kewujudan individu-individu daripada kelompok ini yang sanggup untuk memfitnah Syeikh Sudais, Imam Masjidil Haram, sebagai imam kapitalis dan penjilat kerajaan hanya kerana mengambil vaksin. Mereka menulis bahawa al-Quran dan Sunnah mencatatkan bahawa wujud golongan munafik yang bersembunyi di Mekah dan Madinah, dan hanya pada era akhir zaman sahaja golongan ini akan muncul. Mereka mengkategorikan Syeikh Sudais dalam kelompok tersebut. Ramai yang terpengaruh akibat ilmu yang cetek perihal agama, lalu kedudukan mereka terjerat antara ‘menolak Quran-Sunnah jadi kafir’ dan ‘logik tak berasas’.

Seterusnya, persamaan yang dapat dilihat antara antivaksin dan Sophist juga ditonjolkan melalui pegangan mereka kepada pemikiran relativisme. Ayuh kita huraikan dahulu daripada lensa golongan Sophist. Pola fikir mereka diasaskan pada dasar bahawa setiap pendapat, pendekatan, dan pemahaman itu tiada yang benar dan tiada yang salah. Buktinya, salah seorang Sophist iaitu Protagoras pernah berkata, “man is the measure of all things, of the things that exist, they exist, for the things that not exist, they are not.” Maksud daripada ungkapan tadi adalah manusia menentukan apa yang benar dan apa yang salah mengikut kefahaman masing-masing, atau secara kasarnya, mengikut selera sendiri. Plato mengkritik mereka ini dengan menyatakan bahawa Sophist tidak pernah memberi ilmu yang benar, melainkan hanya pendapat belaka.

Persamaan antivaksin dalam isu ini sangatlah menonjol. Antivaksin sering berhujah dan berdebat dalam menzahirkan sikap mereka yang tidak ingin mengambil vaksin. Mereka enggan mendengar hujahan daripada pihak orang lain terutamanya dalam bidang sains dan kesihatan walaupun hujahan tersebut dibina atas fakta-fakta yang kukuh. Mereka menolak kajian-kajian saintifik yang telah dilakukan dan mengambil sikap mengkritik para ahli kesihatan kerana tidak mempercayai fakta-fakta yang diberikan. Mereka lebih menyukai teori-teori konspirasi perihal vaksin walhal teori tersebut tidak dapat disahihkan. Dalam perkara ini, mereka sekufu dengan Protagoras apabila menerima sesuatu pendapat hanya berdasarkan selera sendiri kerana ilmu cetek.

Jika kita analisis secara lebih mendalam mengenai isu dasar yang menyebabkan kemunculan golongan antivaksin dan Sophist, kita akan menemui jawapan bahawa asas keilmuan atau epistemologi mereka bersandarkan pada pemikiran skeptisisme. Secara etimologi, skeptisisme berasal dari bahasa Yunani yang bermaksud “penyoalan” dan juga “peraguan”. Kedua-dua sikap sering mempersoalkan dan memperagukan sesuatu sering ditunjukkan oleh golongan antivaksin dan juga Sophist.

Sophist dahulu sering meragukan dan menyoalkan pengajaran-pengajaran yang diberikan oleh Socrates, Plato, Aristotle dan juga ahli falsafah Stois. Bahkan, ada antara mereka yang meragukan mengenai kewujudan alam ini. Yang paling radikal antara mereka adalah Gorgias yang menafikan segala kewujudan dan menganggap apa yang berlaku hanyalah sekadar halusinasi sahaja serta kita tidak mampu untuk mengetahui apa yang benar dan apa yang salah. Epistemologi ini yang telah membawa mereka untuk berfaham relatif.

Begitu juga golongan antivaksin yang mengambil pendekatan sangat skeptik apabila mengutarakan pendapat-pendapat mereka perihal vaksin. Mereka sering bersoal-bersoal mengenai kandungan dalam vaksin kerana meragukan mengenai isu halal dan haram walaupun telah para mufti telah memfatwakan vaksin sebagai halal. Mereka berpendapat bahawa orang yang mencipta vaksin juga meletakkan mikrocip untuk mengesan kedudukan manusia di atas muka bumi.

Lalu, mereka mengambil jalan mudah dengan menyimpulkan bahawa vaksin ini merupakan agenda Yahudi yang ingin mengawal umat Islam di akhir zaman ini. Apabila diberikan penerangan berdasarkan fakta, mereka mengunjurkan bahawa setiap pendapat boleh benar dan juga boleh salah. Jika diperhatikan, sikap ini benar-benar sama seperti kaum Sophist.

Akhir sekali, jika dicermati persamaan antara antivaksin dan Sophist, kita akan menjumpai satu fakta yang tidak diragukan iaitu kedua-dua golongan ini mudah mempengaruhi dan juga mempunyai pengaruh yang luas. Dahulu, saking berpengaruhnya kaum Sophist, mereka mampu untuk memperdayakan golongan bangsawan supaya menghantar anak-anaknya untuk menuntut ilmu dengan mereka. Kini, golongan antivaksin juga menunjukkan sisi yang sama.

Ada antara golongan antivaksin yang mempunyai akaun Instagram yang followers mencecah puluhan ribu orang. Buktinya, antara akaun antivaksin yang sangat aktif ialah *a*z*l O*m*n yang mempunyai capaian followers sehingga 31.7k. Ada juga individu antivaksin yang pernah sohor kerana merupakan bekas pelakon seperti *u* *a*ya. Tidak kurang juga ada individu antivaksin yang terdiri dari ostad-ostad terkenal yang mempunyai ramai anak murid.

Di saat semua orang sedang merana akibat merebaknya wabak COVID-19 dan menjejaskan semua sektor ekonomi di Malaysia serta menggugat segenap aspek kehidupan, para ahli sains dan ahli perubatan telah mencuba sedaya upaya untuk merawat, memulih, dan mencegah virus ini daripada terus menular. Antara sumbangan terbesar mereka adalah penerokaan sains dengan kemampuan untuk mencipta vaksin dengan kadar sesegera mungkin.

Namun, hadirnya golongan antivaksin dengan kerancuan pemikirannya telah mengganggu-gugat usaha murni para saintis. Golongan ini tidak ubah seperti kaum Sophist sama ada dari aspek perbicaraan, pemikiran, keilmuan, dan juga pempengaruhan. Maka saya akhiri karangan ini dengan pernyataan Ibnu Rusydi untuk renungan bersama: “Jika ingin menguasai orang yang bodoh, maka bungkuslah kebatilan dengan kemasan agama.”

Kiriman artikel oleh Muhammad Shuib bin Rosli, mahasiswa Ijazah Sarjana Muda Falsafah, Undang-undang dan Perniagaan (BPLB), dari Universiti Utara Malaysia (UUM).


Derbi Nusantara: Malaysia Vs Indonesia

Menjelang perlawan diantara Malaysia dan Indonesia 9 Ogos nanti. Kita lihat antara perseteruan hangat dunia bolasepak bahagian antarabangsa. Bermula dari permulaan pertama dalam laga England dan Scotland pada tanggal 30 November, 1872, hinggalah sekarang. Bolasepak merupakan instrumen nasionalisme lembut yang memberikan ‘kepuasaan’ kepada negara yang menang.

Hakikatnya Bolasepak juga merupakan salah satu punca berlakunya perang diantara negara pada 14 Julai melibatkan El Salvador dan Honduras, dinamakan Perang Bolasepak atau ‘Football War’ dalam Bahasa Inggris. Ia tercetus dek kerana kedua negara saling menang di ibu kota masing masing dalam Peringkat Kelayakan Piala Dunia 1970, ia justeru memberikan tekanan tinggi kepada rakyat yang sudahpun ketika itu dibelenggu masalah politik antara negara.

Perseteruan dahsyat juga terjadi diantara England dan Ireland di 15 Febuari, 1995, dimana perlawanan persahabatan bertukar menjadi ‘perseteruan’ selepas penyokong England, yang ada kaitan dengan kumpulan Neo-Nazi merusuh dan menyerang penyokong Ireland di Dublin, Lansdowne. Ia disebut sebagai ‘Rusuhan Bolasepak Jalan Lansdowne’ atau ‘Lansdowne Road Football Riot’. Media Inggris dan Ireland saling becakaran di peristiwa itu namun rata rata pihak permehati lebih salahkan England yang mencetuskan ‘stigma lama’ bila menentang Ireland. Algeria dan Mesir saling adu domba di 2009.

Namun perseteruan diatas ini semua merupakan ‘sekali tembak’ yang berlaku di dalam dan luar padang. Perseteruan yang lebih hebat dan lama justru terjadi diantara negara yang lebih dekat pertalianya atau rumpun bangsa. Disini, kita bahaskan tentang perseteruan-perseteruan yang hebat di dunia.

MALAYSIA LWN INDONESIA:

Perseteruan paling dahsyat di Asia Tenggara yang beberapa kali juga diperhatikan media antarabangsa. Bermula dari tertubuhnya kedua-dua buah negara sampailah ke era moden. Dua negara serumpun ini selalu bertelagah megenai budaya dan politik yang tidak terlapas dari kancah sukan. Dari mulanya Pestabola Merdeka 1957  yang menyaksikan Indonesia tewaskan Malaysia 2-4 di Kuala Lumpur hingga ke Piala AFF Bawah 19 Tahun di Gelora Delta Sidoarjo di mana Malaysia singkirkan Indonesia di separuh akhir dalam sepakan penalti, Malaysia muncul juara di pentas akhir tundukkan Myanmar.

Sejarah Bolasepak Malaysia dan Indonesia begitu terikat. Kedua negara yang juga ‘faham’ Bahasa satu sama lain selalu memberikan emosi tertinggi ketika perlawanan tak kira peringkat sebuah kejuaraan ataupun lokasinya. Sentiasa panas dengan ‘nyanyian-nyanyian’ membawa sindiran dan provokasi hinggalah terjahan terjahan yang memancing emosi kedua penyokong Alam Melayu. Ia semakin memburuk dengan provokasi provokasi dari media Indonesia yang lebih liberal berbanding Malaysia yang lebih menapis.

Sering, tajuk dari Garuda berbunyi ‘Lawan Malaysia, Pemain Diingatkan Harga Mati!’ yang membakar nasionalisme NKRI. Di pihak Malaysia, provokasi lebih terhad di alam maya yang kemudianya diterjemah melalui ‘aksi’ di staidum. Kedua negara juga mempunyai ‘Ultras’ atau penyokong fanatik, yang saling tidak mengalah dan menyerah walaupun masa menuju ke penamat. Gempar di tahun 2010 apabila Malaysia berjaya menerkam Indonesia di Stadium Nasional Bukit Jalil yang ketika itu, dibanjiri oleh pemnat Indonesia baik dari pelancong mahupun perkerja permit di seluruh Malaya.

Alkisahnya berbeza ketika di peringkat kumpulan dimana Malaysia dibelasah Indonesia 5-1, bermula dari gol Norshahrul Idlan Talaha yang menaikkan angin pemain Indonesia. Penjaga gol Malaysia Sharbinee Alawi menjadi mangsa titik buta oleh penyerang Indonesia. Namun itu sama sekali tidak mematahkan semangat Malaysia untuk kejutkan skuad Garuda Jaya di Bukit Jalil apabila Safee Sali dan Ashaari Samsudin, masing masing mencetak gol pantas dengan Safee Sali menyumbat dua melepasi Markus Haris Maulana.

Namun perlawanan itu dicemari dengan insiden Laser di minit ke 53. Nyanyian provokasi juga terjadi dari curva Ultras Malaya tetapi ditutupi oleh sorakan peminat biasa. Perlawanan bersambung hingga ke akhir, tapi kerosakan sudah pun dibuat. Aksi timbal balik di Gelora Bung Karno, Jakarta. Malaysia dan Indonesia sekali lagi bersua untuk menutup cerita Piala AFF Suzuki. Di laga akhir, Malaysia tewas 1-2 kepada Indonesia dengan Safee mencetak gol tunggal yang meranapkan impian Garuda untuk mengapai tropi kejuaraan pertama. Di sini, perseteruan Malaysia-Indonesia bertambah rancak dan Harimau Malaya berdepan detik lebih sukar selepas itu.

Setahun kemudian. Sukan Sea Jakarta-Palembang, pelopor kepada Sukan Asia 2018 di lokasi yang sama, menjadi medan kedua di era 2010an. Malaysia diwarnai dengan sambutan ‘hangat’ penyokong tuan rumah yang menyiksa mental pemain melalui ‘sokong tidak langsung’ kepada mana mana negara yang menentang Team Malaysia. Di arena Bolasepak paling hangat disorot oleh penyokong Garuda yang hampa di tahun sebelumnya. Harimau Malaya kembali dengan beberapa muka baru yang dipilih Ong Kim Swee. Baddrol Bakhtiar menjadi pewaris Kapten dari Safiq Rahim buat skuad B-23. Pertualangan dimula.

Provokasi melampau Indonesia bermula dari perlawanan pertama diantara dua negara. Malaysia muncul sebagai pemenang kali ini dengan jaringan Syahrul Azwari yang mendiamkan penyokong tuan rumah ketika itu. Buat pertama kalinya juga Malaysia berada diatas Indonesia di dalam saingan kumpulan selepas kekecewaan di AFF Suzuki 2010 yang sekadar naib juara.

Namun segala titik tolak berlaku di sini apabila Malaysia meneruskan rentak cemerlang sampai ke akhir perlawanan yang sekali lagi menemukan dua musuh tradisi di pentas penentu juara. Namun kisah buruk melanda Harimau Muda apabila terpaksa menaiki kereta perisai Barrakuda dari hotel hinggalah ke gelangang keramat Indonesia, Gelora Bung Karno, dinamakan selepas tokoh yang melancarkan ‘Ganyang Malaysia’ ketika era Konfrontasi. Dengan nama stadium itu sahaja boleh merasuk para penyokong Indonesia membenci Malaysia.

Selepas tibanya skuad Harimau Muda bagi menyiapkan diri menentang Garuda Muda. Penyokong Indonesia mula mengepung bas-bas penyokong-pemain Malaysia yang sudah siap sedia untuk memasuki stadium. Detik cemas berlaku apabila Ultras Malaya diredah oleh fanatik Indonesia, namun tidak ada kecelakaan serius yang terjadi.

Akan tetapi bas penyokong dan pemain Malaysia harus masuk terus ke dalam padang stadium dan semua diarahkan untuk berlari terus ke tempat yang di khaskan untuk masing masing dengan pemain-pemain terus ke dalam padang dan penyokong dikawal rapi supaya selamat ke bahagian khas penyokong Away. Tiba masa perlawanan. Istiadat Lagu Kebangsaan bermula, dan di detik inilah, buat pertama kalinya dalam sejarah Bolasepak dan Negara Malaysia, Negaraku dihina di kandang asing. Sorakan boo menaungi stadium Sukarno yang jelas masih dihantui Ganyang Malaysia.

Penyokong dan Pemain Malaysia langsung tidak hiraukan provokasi tersebut, mereka nyanyikan dengan sepenuh hati dan jiwa bagi menunjukkan rasa Patriotisme dan Hormat bagi Negara Federasi Malaysia. Sedikitpun tidak megentarkan jiwa mereka yang dikelilingi hampir keseluruhan penyokong fanatik Indonesia dari Sabang ke Merauke, dari Sriwijaya FC ke Persipura Jayapura. Penyokong terhad Malaysia menafikan kesemua ketakutan itu dengan ‘sepele’.

Perlawanan diheret ke penalti alhasil dari gol Gunawan Dwi Cahyo dan Tandukkan Bumi Asraruddin Putra Omar. Ketegangan memuncak dengan provokasi dari Indonesia semakin bising bila giliran Malaysia mengambil sepakan. Terus dan terus, Malaysia berjaya tambah defisit buat Indonesia apabila sepakan Gunawan Dwi Cahyo ditampan Khairul Fahmi Che Mat ‘Apek’. Kapten Baddrol Bakhtiar menjadi algojo terakhir untuk memastikan Indonesia tewas di kandang sendiri buat kali ketiga berturut turut di tangan Malaysia, yang juga menjadi juara kali kedua di bumi Jawa.Negaraku tidak lagi dikacau NKRI.

2012 menghantar kedua negara bertemu sekali lagi. Kali ini Malaysia gah menjadi naib juara kumpulan selepas tewas dalam bilangan gol dengan Singapura. Perlawanan kumpulan B dimana Malaysia menjadi hos baginya menyaksi Indonesia tersingkir dengan tragis. Ini kerana ia tewas di kandang yang menyumpahnya di tahun 2010 dan juga buat pertama kali dalam sejarah moden, terkeluar di peringkat kumpulan, lebih parah, di kaki Malaysiia. Perlawanan penentuan itu juga dicemari dengan sorakan ‘Indonesia Itu A*****’ oleh Ultras Malaya yang mengimbau memori pahit 2011 di Gelora Bung Karno.

2013 Malaysia dan Indonesia bersua di tiga pertandingan. AFF U16 bermula dahulu dengan Malaysia seri 0-0 di perlawanan keempat Harimau Muda. Namun dengan secara keseluruhan baki perlawanan yang dimenangi Malaysia, ia dipastikan menjadi juara kumpulan selepas terikat 8 mata bersema Garuda Muda. Selang seli ke permainan akhir. Sekali lagi kedua negara musuh ‘bebuyutan’ ini bertemu untuk meraih gelaran juara, kedua negara ini masih lagi tidak menjuarai pertandingan kategori umur tersebut. Indonesia bermula garang dengan gol oleh Gatot minit ke 28

Perlawanan seakan menunjukkan bahwa Indonesia ialah juara sulung buat kali ini akan tetapi Harimau Malaya di hadiahkan sepakan penalti di minit ke 89, hasil kesalahan pemain pertahanan Indonesia. Shahrul Adnan menjadi penyelamat dengan tendangan memasuki gawang Indonesia dengan tepat. Perlawanan diheret ke masa tambahan sebelum Wayang Kesatria Penalti. Malaysia kini berdepan episod sama seperti Sukan Sea 2011 namun tanpa penyokong besar Indonesia yang fanatik.

Nasib malang menimpa Malaysia apabila permulaannya buruk dengan 3 pemain tidak dapat melaksanakan tugas mereka. Hafiy Ghaffar dan Imran masing masing tidak dapat menewaskan penjaga gol Indonesia. Nasib menyebelahi Malaysia apabila Radja juga gagal menyempurnakan sepakanya, jikalau tidak, Garuda Muda sudah pasti akan menjadi juara. 3 lagi pemain Indonesia turut gagal dalam persembahan algojo mereka, dan tendangan akhir dari sang penjaga gol. yang juga wira Sukan Sea 2017, Mohammad Haziq Nadzli, memusnahkan impian Indonesia sekali lagi untuk merasa kejuaraan.

Di kejohanan berikutnya, Malaysia B19 turun berdepan Indonesia pada di Gelora Delta Sidoarjo, venue yang sama bagi kejohanan 2018 di mana Malaysia begelar juara. Namun di edisi ini Malaysia harus akur hanya sekadar seri dengan Indonesia hasil 1-1 dan dipastikan tersingkir  selepas beza dua mata bersama Indonesia. Indonesia menjuarai piala tersebut buat pertama kalinya.

Di Sukan Sea 2013, Malaysia berdepan Indonesia di Myanmar. Laluan kedua negara berbeza sama sekali. Ini kerana Malaysia muncul juara kumpulan A manakala Indonesia sekadar naib juara mengiringi Thailand. Di separuh akhir, drama yang sama berulang  selepas Harimau dan Garuda Muda seri terikat, dengan Bayu Gatra menerkam di babak pertama dan Thamil Arasu jadi penyelamat Malaysia di babak kedua. Terus, waktu tambahan di mainkan sebelum wayang penalti.

Malang sekali Malaysia dikalahkan selepas wira minit akhir Thamil Arasu dan Shahrul Saad gagal menyempurnakan sepakan mereka. Harapan seolah diberikan selepas Manahati Lestusen juga gagal di tendangan ketiga namun selebihnya Indonesia Berjaya memasukkan bola mereka. Buat pertama kalinya Malaysia tewas di tangan Indonesia dalam aksi penalty dan tersingkir. Lebih parah, kalah di tangan Singapura bagi tempat 3/4. Indonesia pula terlepas peluang untuk tamatkan kemarau selepas tewas 1-0 di tangan Thailand.

2017 Malaysia dan Indonesia bertemu lagi di Sukan Sea. Kali ini di hoskan di Malaysia dan Shah Alam menjadi saksi bagi seluruh pecinta Bolasepak tanah air dan warga asing. Indonesia, yang telah dibelasah sebelum itu di peringkat kelayakan AFC B16 dan 19, ingin membalas dendam terhadap Malaysia di hadapan penyokong tuan rumah. Insiden bendera terbalik dan penarikan diri skuad Sepak Takraw puterinya juga mengundang sentimen 2011 yang membakar semangat.  Malaysia justeru berdepan terkenan keinginan peminat untuk baham Indonsia selepas cemerlang di peringkat kumpulan.  Perlawanan berlangsung sengit dengan Indonesia bermula rancak dengan serangan. Evan Dimas dan rakan-rakanya Berjaya menkotak katik kan barisan Malaysia dan penyokongnya.

Namun nasib sekali lagi menyebelahi Malaysia apabila tandukkan wira N. Thanabalan, berjaya menembusi gawang Garuda Muda dan perlawanan berakhir dengan emosi, tangisan, serta duka lara bagi penyokong Indonesia. Kekalahan ketiga berturut turut di tangan Malaysia dalam hanya masa satu tahun.  Meski memperoleh pemain pemain berbakat. Indonesia sering tewas secara epik di tangan Harimau Muda. Media Indonesia soroti kekalahan berikut sebagai ‘heroik dan memuji Satria Tama, penjaga gol Indonesia yang beraksi cemerlang manampan bola bola Malaysia. Namun begitu. Malaysia bernasib malang apabila berjumpa Thailand apabila Haziq Nadzli tertampan ke dalam gol sendiri, justeru Malaysia kempunan di tangan Thailand, ‘Seteru Badi’ Harimau Malaya sekian lama.

2018 menjadi medan terbesar buat kedua negara apabila Sukan Asia Jakarta-Palembang bersiap untuk terima atlit di seluruh pelusuk Asia. Malaysia dan Indonesia, seteru abadi sejak merdeka, bahkan dari zaman Melaka dan Majapahit, bersua bagaikan perang. Di Surabaya, pemain dan staf Malaysia dihujani botol dan batu selepas menewaskan ‘Timnas’ Indonesia di drama penalti sekali lagi. Di Kejohanan Bawah 16 dan berikutnya, apa yang akan berlaku? Moga Malaysia terus gah di balik dugaan menimpa ketika Derbi Melayu dimainkan. Separuh Akhir B19 dan Sukan Asia pasti hangat! Bangun Harimau Malayaku baham sang Garuda di Tanah Keramat Mereka!

Rujukan:

https://ultrasmalaya.wordpress.com/2012/02/22/ultras-malaya-ke-gelora-bung-karno-bahagian-ketiga-akhir/ (Kesaksian di GBK, 2011.)

http://www.goal.com/en-my/news/3891/features/2014/11/24/6660541/flash-back-aff-suzuki-cup-2010 (Refleksi 2010)

https://www.fourfourtwo.com/my/features/asias-biggest-rivalries-malaysian-and-indonesian-intensity (Sejarah Perseteruan)

https://www.fam.org.my/news/malaysia-wins-aff-u16-aya-bank-championship-2013 (Kemenangan 2013)

http://www.astroawani.com/berita-sukan/sukan-sea-meski-tewas-sokongan-masih-teguh-di-belakang-harimau-muda-27239 (Sukan Sea 2013)

https://bolalob.com/read/92782/lecehkan-bendera-indonesia-pemain-malaysia-u-16-dihujani-makian (Media Indonesia dan Perseteruan)

https://dwioktanugroho.wordpress.com/2013/08/15/negara-negara-yang-masih-memiliki-musuh-bebuyutan/ (Kredit Sumber Gambar)


Erdogan, Diriliş Ertuğrul dan Payitaht Abdulhamid.

“Selagi singa tidak menulis sejarahnya, selagi itu pemburu dianggap wira!” Ucap presiden Turki, Recep Tayyip Erdogan.

Erdogan bertegas mempertahankan Mehmet Bozdag, pengarah drama bersiri Dirilis Ertugrul. Dia dihina di majlis anugerah Pantene Golden Butterfly. Tim produksi dan barisan pelakon dilarang naik ke pentas. Sekadar cukup syarat, anugerah diserah seperti sampah. Drama ini menjulang syiar Islam. Gara-gara pemikiran busuk sekularisme, mereka membenci apa-apa agenda islamisasi sekalipun dalam bentuk drama. Akhirnya penerbit Derilis Ertugrul memulangkan kembali award tersebut. Islam tidak perlu penilaian orang jahil. Islam tegak di atas kaki sendiri. Siri TV bertema sejarah & islam ini telah dieksport ke 60 buah negara. Terdapat juga di Netflix. Erdogan sendiri ialah peminat tegar Dirilis Ertugrul. Mezut Ozil pun antara penonton setia. Kini, rakyat Turki tidak malu menjadi diri sendiri. Sejarah Khilafah Uthmaniah dijulang setinggi-tinggi.

Erdogan bukan suka-suka membela Diliris Ertugrul (Kebangkitan Ertugrul).

Deliris Ertugrul ialah bukti sejarah adalah azimat bangsa. Tanpa sejarah dihayati, terjadilah krisis identiti. Hilang maruah dan harga diri. Cerita berdurasi 40 minit (versi Netflix) ini memberi impak besar. Ia menaikkan semangat perjuangan, melimpahkan mesej jihad dan pengorbanan. Jika semasa WW1, sufi Mevlavi dan Bekhtashi ramai berfungsi sebagai semboyan tentera sukarelawan. Di era ini, wahana drama ditunggang bagi meniup kesedaran. Zaman sekularisme bakal berakhir digantikan kebangkitan Islam di akhir zaman. Setiap orang tidak mau ketinggalan mengambil peranan. Mereguk roh semangat Ayyub Ansari.

Erdogan mencontohi Ertugrul.

Kemenangan Erdogan dalam pilihanraya Turki 2018 diraikan dunia Islam. Komitmennya mengangkat semula tradisi sufi dan mengangkasakan ekonomi & militari Turki diinspirasikan oleh Khilafah Uthmaniah yang pernah megah selama 600 tahun. Hanya dengan Islam, Ummah mampu kembali gagah. Dengan nur al-Quran, ia menerangi pelusuk alam.

Diriliş: Ertuğrul

Derilis Ertugrul berlatarkan abad ke-13 di Anatolia. Ertuğrul, bapa Osman I merupakan pengasas Empayar Uthmaniyyah (1299-1922). Anak lelaki Suleyman Shah, pemimpin suku Kayi dari Oghuz Turks, yang berhijrah dari Iran timur. Setelah kemangkatan ayhandanya, Ertuğrul menjawat ketua kabilah Kayı. Dia tiba di Anatolia dari Merv (Turkmenistan) dengan 400 tentera berkuda untuk membantu Kerajaan Bani Seljuk melawan Byzantine.  Rantaian peristiwa demi peristiwa ditakdirkan Allah membawa kepada penubuhan Empayar Uthmaniyyah. Siri ini menggambarkan apakah fondasi Turki Uthmaniah. Daripada kabilah kecil kepada empayar besar.

Mereka berperang dengan tentera Salib. Ertugrul dan tenteranya bertali arus berjihad cuba membebaskan Jurusalem daripada tawanan Kristian. Di belaj timur wujud ancaman Mongol yang melanggar wilayah Asia dan Eropah. Mujur kesultanan Seljuk banyak menghulur pertolongan.

Kesultanan Uthmaniah mewarisi daulat Kesultanan Seljuk apabila Ertugrul bernikah dengan puteri Halime Hatun, iaitu nak kepada pewaris takhta Mesud II. Darinya lahirlah tiga anak lelaki, Osman Ghazi, Gündüz Alp dan Savi Bey. Uthmaniah diambil daripada nama Osman Ghazi. Nama rasmi kerajaan ialah Daulah/Negara Agung Utsmaniyah (Turki Utsmaniyah: دولت عليه عثمانیه Devlet-i ʿAliyye-yi ʿOsmâniyye. Dalam bahasa Turki modern disebut Osmanlı İmparatorluğu (Empayar Utsmaniyah) atau Osmanlı Devleti (Negara Utsmaniyah).

Di awal perjuangan, Ertugrul berkhidmat dengan raja Seljuk, Sultan Alauddin Kaykobad. Tidak ramai tahu bahawa sultan ini anak murid kepada Sultan Ulama’ Bahauddin Walad, ayah kepada Mevlana Jalaluddin Rumi. Setelah guru mursyid ini meninggal dunia, Rumi menggantikan ayahnya dalam membimbing rakyat Anatolia. Disebabkan inilah Uthmaniah tidak berpisah daripada tradisi sufi. Sejak mula lagi, bapa pengasasnya telah dididik dengan tarbiah Ibnu Arabi, Mevlana Jalaluddin Rumi dan Imam Ghazali. Tidak peliklah cinta mereka pada Nabi Muhammad begitu berseri-seri. Cinta diambil dari dada kekasih. Sedang cinta sejati dari dada guru yang dipindahkan ke dada murid, ialah benih mawar yang tumbuh mekar menebarkan harum suluk dan perjuangan.

Devlet-i Ebed-müddet ialah slogan Uthmaniah. Bermakna ‘Negara yang abadi’. Diinspirasikan daripada mukasyafah Muhyiddin Ibnu Arabi, bahawa Uthmaniah akan kekal sampai ke akhir zaman. Jikalau jatuh pun, akan bangkit semula di suatu masa. Ulangtahun ke-100 jatuhnya Uthmaniah nanti, menyimpan isyarat signifikan.

Impak drama bersiri islami

Derilis Ertugrul viral sebagai zeitgeist di Turki. Sudah lebih 3 Seasons setakat ini. Tagline iaitu: “Sebuah Kebangkitan Bangsa” disahut oleh rakyat. Siapa kata sejarah sekadar romantisme? Jangan pernah lupa bahawa sejarah ialah guru yang paling jujur. Murid yang gagal mengambil iktibar bakal mengulang layar kesilapan silam.

Erdogan ada merangka Perlembagaan bagi mengekang musuh daripada luar dan dalam negeri. Populariti rancangan televisyen sedikit sebanyak menjadi indikitor ke arah mana pemikiran rakyat Turki. Kejayaan ‘Magnificent Century’ ialah gelombang pertama. Drama ini berdasarkan kehidupan Sultan Suleiman, abad ke-16. Walaupun tidaklah menggambarkan keadaan khilafah secara tepat, ia tetap berjaya membuka mata semua, menyaksikan kegemilangan empayar Islam. Kaum Muslimin pernah memerintah dunia, menjadi kuasa besar yang dikagumi.

Parti AKP mnggalakkan rancangan islami selaku modus operandi islamisasi. Drama Turki banyak dieksport secara global. Hampir 150 Turki siri televisyen telah dijual kepada lebih 100 negara-negara di Timur tengah, Timur Eropah, Amerika Selatan dan Asia Selatan. Keuntungan telah melepasi $ 300 juta. Ramai pelancong Iran dan Amerika datang ke istanbul melawat tapak penggambaran drama yang mereka tonton.

Derilis Ertugul disiarkan di televisyen Turki oleh rangkaian TRT 1. Season pertama memaparkan peperangan menumpaskan tentera salib di Anatolia, season kedua peperangan melawan Mongol, season ketiga peperangan mengalahkan Rom Byzantine. Erdogan menyifatkannya sebagai; “Perlawanan antara bulan sabit dengan salib.”

Televisyen masih berpengaruh dalam budaya Turki. Statistik melaporkan pada tahun 2015, 94.6% daripada rakyatnya menonton televisyen bagi mengisi masa lapang. 5.5 jam sehari dalam sehari. Kerajaan menggunakan segmen TV bagi propaganda menentang Isis dan pemberontak Kurdish.

“Kita bersatu sebagai negara dan bangkit bersama-sama,” kata Erdogan pada pra-referendum perhimpunan di Tenggara Bandar urfa. “Satu negara, satu bendera, satu tanah air, satu watan! Kita memerlukan perpaduan, kebersamaan dan persaudaraan!” Ujarnya di acara lain.

Kebangkitan Khilafah Uthmaniah

Umat Islam bukan mudah berputus asa

“We’re not caravan of despair.”

(MEVLANA RUMI)

Ketika detik genting dan ummah terumbang-ambing, Khilafah Uthmaniah bangkit menjulang kembali maruah umat Islam. Dari 1299 hinggalah 1922 masihi, ia bertanggungjawab sebagai perisai kaum Muslimin.

“Ketika bertambah kasih kepada Iman,

mereka lebih kuat mengorbankan badan.”

(MATHNAWI, MEVLANA RUMI)

Ottoman Caliphate membuktikan satu perkara, iaitu kebangkitan harus bertitik tolak daripada Iman. Islam sudah mempunyai ramuan kejayaan, iaitu al-Quran. Allah ﷻ yang menciptakan dunia ini, justeru wahyu-Nya lah sebagai panduan mengurus dunia ini. Oleh kerana ini, model negara diformulasikan daripada Madinah Nabawiah. Sebagai mengekor jejak langkah Rasulullah ﷺ

Jikalau jatuh bangun sesuatu bangsa sudahpun ditakdirkan Allah ﷻ,

Mengapa tidak di sepanjang jatuh bangun itu kita mengingati Allah ﷻ.

Agar jatuh kita tidak lebur,

bangun kita tidak takbur.

Dalam susah senang, Allah ﷻ sentiasa ada.

Despite everything, Allah ﷻ is still our Lord.

He’s still مالك الملك .

وما غالب إلا الله

Tiadalah yang mengalahkan selain Allah ﷻ

Pada 29 Mei 1453 masihi, kota Konstantinopel berjaya ditakluk umat Islam. Kota itu diubah nama kepada Islambol (Kota Islam), kini digelar Istanbul. Khilafah Uthmaniah majestik dengan hikmah peradaban. Mereka menjaga warisan Nabi di Mekah Madinah, mengadakan selawat mawlid besar-besaran, membudayakan al-Quran dan menerapkan dakwah ke setiap wilayah non-muslim yang baru dibuka sehinggakan negara balkan Albania dan Bosnia menikmati islamisasi. Mereka memayungi Umat Islam sedunia.

Sultan Beyazid II (anak al-Fateh) menyelamatkan pelarian muslim dan yahudi Granada, Andalusia daripada kekejaman Sepanyol melalui akta Liempera De Sangre. Sultan Sulayman Qanuni mengirimkan armada tentera ke Nusantara bagi menentang Portugis yang menjarah Melaka dan Acheh.

Di zaman kegemilangan Ottoman Empire, zawiyah Sufi ialah obor api yang membakar semangat jihad. Pejuang Uthmaniah tidak takut mati di medan tempur kerana menyedari hidup yang sebenar ialah kehidupan di syurga nanti. Bukan di dunia ini. Untuk memiliki keberanian segagah ini, memerlukan latihan rohani (tazkiyatun nafs) yang sejati. Bukan ada semulajadi. Di sinilah peranan Mashayeikh sufi terbukti. Sebagai guru tarbiyah hati.

Meneruskan tradisi ini, Recep Tayyib Erdogan berbaiah dengan Tarekat Naqsyabandiah. Sebelum dia bertanding kerusi mayor di Istanbul, guru mursyidnya sendiri telah mendoakan Erdogan menang menjadi presiden Turki. Semangat Erdogan begitu besar untuk Islam. Tahukah anda, rata-rata sufi di Turki percaya bahawa Khilafah Uthmaniah akan kembali buat kali ke-2. Kerana inilah mereka tidak malu meninggikan semula syiar Islam. Sufi percaya Ottoman akan kembali perkasa di pentas dunia. Mereka bersiap siaga jikalau WW3 meletus.

Ottoman Empire mementingkan kasih-sayang kepada Nabi Muhammad. Cinta yang sebenar. Bukan dibuat-buat. Kitab al-Syifa’ fi Huquqil Mustafa karya Qadhi Iyadh yang menceritakan perihal Rasulullah dimartabatkan setinggi-tingginya. Syeikh yang mampu mensyarahkan kitab ini akan dibayar gaji tetap dan dihantar ke masjid tanah takluk Uthmaniah.

Sehingga ke hari ini, begitu dahsyat cinta kepada Rasulullah, setiap kali nama baginda kedengaran, bangsa Turki akan berselawat sambil menyentuh hati. Mengusap degup jantung, merasakan Rasulullah hidup. Mohamed is still with us. Sunnah Rasulullah masih hidup. Ia tidak mati selepas baginda pergi. Baginda  ‘hidup’ dalam kehidupan kita. Inilah cinta. Abadi selamanya.

Sultan Uthmaniah & Tarekat Sufi.

Tunjang kekuatan Khilafah Uthmaniah pada Sultannya.

Tunjang kekuatan SultanUthmaniah pada Guru Mursyidnya.

Bencana Sekularisme & Kemalisme

Pada 1918 masihi, tentera British memasuki Istanbul, rentetan daripada kekalahan Ottoman Empire pada Perang Dunia Pertama. Pada 3 Mac 1924, tamatlah Khilafah Uthmaniah secara rasmi. Republik Turki moden ditubuhkan oleh Mustafa Kemal Attaturk. Rejim sekular mengambil alih, membunuh tradisi Islam satu persatu. Sebarang identiti Ottoman diharamkan.

“Kita tidak mampu menguasai kaum Muslimin selagi mana mereka menjaga ikatan kuat dengan al-Quran. Sama ada kita rampas al-Quran dari mereka, atau kita pisahkan al-Quran dari Umat Islam.” Kata Gladstone, wakil British di Palestin. Kenyataan dari Gladstone ini membakar kemarahan Said Nursi. Lantas dijawab:

“Aku akan buktikan bahawa al-Quran ialah matahari jiwa yang takkan terpadam.”

Menurut Bediuzzaman Said Nursi, masalah umat islam ialah

Apakah itu Sekularisme?

Sekularisme ialah faham pemisahan antara agama dan urusan dunia.

Sejarah & budaya beragama tamadun Eropah adalah faktor mereka memilih Sekularisme. Renaissance dan Reformation ialah faktor utama.

Eropah memilih Sekularisme kerana gereja Kristian mereka menghalang kemajuan. Berbeza dengan Islam, tradisi dan budaya Tauhid tidak melarang sains teknologi. Ayat Quran yang pertama turun ialah iqra’ (bacalah!). Zaman keemasan Islam di Baghdad dan Andalusia berjasa mengeluarkan Eropah dari zaman gelap. Membuang Islam dari kehidupan, bererti membuang faktor kemajuan kaum muslimin.

Menurut Sultan Muhammad al-Fateh, di setiap kota Uthmaniah diwajibkan ada 3 perkara iaitu longkang, mandian awam & perpustakaan.

Sekularisme vs Islam

MUSTOFA KAMAL: Saya kagum terhadap ucapan Hodja. Kata-kata Hodja yang menyentuh kepentingan Sains dan Ilmu pengetahuan menarik perhatian saya.

SAID NURSI: Pasha, Minda merasa puas dengan Sains, manakala jiwa merasa puas dengan Agama. Apabila dua perkara ini menyatu, akan kita temui kebenaran. Kekuatan mental dan material sangat penting sekarang. Kerana kini Eropah menindas kita dengan kekuatan mereka pada Sains dan Industri. Sebab itulah harus kita melawan mereka melalui Sains dan Seni dengan memperbaiki diri kita dari masalah kejahilan, kemiskinan dan konflik dimana masalah-masalah ini ialah musuh kepada manifestasi penyatuan terhadap tuntutan Allah.

MUSTOFA KAMAL: Hodja, saya kagumi perjuangan, akhlak dan kejujuran kamu. Kita akan lakukan reformasi dan kami perlukan sokongan bantuan kamu. Misalnya kami akan mengubahsuai kebiasaan pada arak (dibolehkan minum arak) dan etika pemakaian (serban dan tudung dilarang pemakaiannya).

*merenung tajam pada Kamal.

SAID NURSI: Hak mahupun janji Allah tidak bernah berubah. Surahnya ialah kebahagiaan terbesar.

MUSTOFA KAMAL: Tuhan memberikan bumi ini kepada pengelolaan kita. Untuk kita berjalan di atasnya dengan keadilan dan makan makanan yang Tuhan berikan.

*bediuzzaman berdiri dan meninggikan suara.

SAID NURSI: Pasha! Pasha! Lakukanlah reformasi terhadap sains dan seni. Tapi ingat jangan ringankan hukum Quran!

*Said Nursi berjalan keluar dari bilik presiden Republik Turki, Mustafa Kamal.

Bila muslim apologetik dengan agama sendiri,

bersiap sedialah dipijak kepala oleh yahudi.

Sekularisme terbukti melemahkan umat Islam. Seperti orang bodoh, bangsa Turki dipaksa meninggalkan jati diri. Cuba menjadi seperti orang kafir. Dipaksa melupakan lembaran sejarahnya yang gemilang. Bangsa yang melupakan akar tradisi, peribadinya pupus dimusnahkan musuh. Ahli parlimen republik tidak malu minum arak di khalayak ramai. Acara tari-menari dilangsungkan. Hilang maruah. Tidak peduli dosa pahala.

Rejim Kemal Attaturk menafikan hak pemakaian tudung, melarang azan dalam bahasa arab, menutup sekolah agama dan menggugurkan pengajian agama dan arab dari kurikulum pendidikan. Perempuan yang memakai tudung kehilangan pekerjaan di sektor awam. Projek pembodohan bermula. Bila negara dipegang sekularis yang bodoh, musnahlah maruah bangsa & negara.

Perlembagaan yang digubal pada 1924 telah memadamkan Islam daripada agama rasmi negara. Pada 1937, autoriti agama seperti imam dan syeikh tidak diiktiraf. Akta 677 bertanggungjawab menutup zawiyah-zawiyah & tekke sufi. Setiap sultan agung Uthmaniah ialah murid Tarekat. Tetapi akibat kebodohan sekularis, mereka memastikan sesiapa saja yang mengamalkan Tarekat boleh dipenjara 3 bulan dan didenda 50 lira. Sesiapa saja yang bertaraf syeikh, sanggup dipenjarakan 6 bulan dan didenda 500 lira.

Payitaht Abdulhamid (The Last Emperor).

“Aku hilang harapan untuk merealisasikan impian orang-orang Yahudi di Palestin. Sesungguhnya orang-orang Yahudi tidak akan dapat masuk ke tanah yang dijanjikan, selama Sultan Abdul Hamiid II masih tetap berkuasa dan duduk di atas takhtanya.” Kata Theodore Hertzel. Tawaran 20 juta lira untuk memperbaiki ekonomi Turki & 20 juta untuk Palestin ditolak oleh sultan. Maruah umat Islam lebih bernilai daripada wang.

Drama bersiri tentang Sultan Abdul Hamid II, khalifah terakhir uthmaniah pertama kali disiarkan di TRT pada awal tahun 2018. Ottoman di era itu digelar ‘sick man of europe’. Sultan sufi bertarekat Syaziliah ini berhasil melanjutkan usia Uthmaniah untuk bertahan selama 40 tahun lagi. Berkisar tahun-tahun akhir pemerintahannya pada awal abad ke-20, yang dicemari oleh pemberontakan separatis, plot rampasan kuasa oleh Young Turks dan ancaman luar dari kuasa Eropah. Terdapat juga babak tuntutan Theodore Herzl, pengasas Zionisme ke atas tanah Palestin.

Payitaht Abdulhamid menyebabkan kegemparan di media sosial anggota komuniti Yahudi. Mereka menuduh wujudnya dakyah anti-Semitisme. Dari propaganda yahudi, sultan diceritakan sebagai raja monarki yang regresif, menghalang pemodenan empayar. Ini ialah penipuan sejarah. Sebenarnya, Sultan Abdulhamid telah berusaha melaksanakan reformasi pendidikan, tentera dan ekonomi.

Recep Tayyip Erdogan, bersama-sama kalangan masyarakat Turki, memuji episod ini. Putera Abdulhamid Kayıhan Osmanoglu, cucu Sultan Abdhulhamid turut berpuas hati. Asalnya drama bersiri ini ingin ditayangkan oleh Netfliix atas permintaan ramai. Malangnya akibat desakan pelobi yahudi, ia dibatalkan.

Dialog Sultan Abdul Hamid II dengan wakil Yahudi

Pada Jun1896, Theodor Herzl berangkat ke Istanbul. Ditemani oleh Neolanski yang bertugas sebagai perantara untuk berdialog dengan sultan. Neolanski berhasil menyampaikan proposal Herzl ke istana Yaldaz.

Sultan Abdul Hamid II: “Apakah mungkin bagi orang-orang Yahudi untuk tinggal di tempat lain selain Palestin?”

Neolanski: “Palestina dianggap sebagai tanah tumpah darah pertama bagi orang-orang Yahudi, oleh karena itu orang-orang Yahudi sangat merindukan untuk bisa kembali ke tanah itu.”

Sultan Abdul Hamid II: “Sesungguhnya Palestina tidaklah dianggap sebagai tempat kelahiran pertama bagi orang-orang Yahudi saja, namun juga oleh semua agama yang lain.”

Neolanski: “Orang-orang Yahudi tidak mungkin mengambil Palestin.

Sultan Abdul Hamid II tidak mudah diperdaya yahudi.

Pasca dialog tersebut, Sultan Abdul Hamid II menyampaikan pesan kepada Theodore Herzl melalui perantara Neolanski:

“Jika ia temanmu, maka nasihatilah agar dia tidak mengendahkan masalah ini sama sekali. Aku tidak sesekali menjual meskipun sejengkal dari wilayah ini. Sebab tanah-tanah itu bukan milikku melainkan milik rakyatku. Rakyatku telah mendapatkan negeri ini dengan pertumpahan darah, dan kemudian menyiraminya juga dengan darahnya. Aku pun akan menyiraminya. Bahkan kami tidak akan mengizinkan seorang pun merompaknya. Biarlah orang-orang Yahudi itu menyimpan saja jutaan wang mereka. Kecuali jika pemerintahan ini runtuh, dan berpecah belah, maka kaum Yahudi bisa mendapatkan tanah Palestina dengan mudah. Kami sungguh tidak akan pernah menyerahkan kedaulatan negeri ini, kecuali setelah mayat-mayat kami dilangkah. Aku tidak akan memberikannya dengan tujuan apapun.”

Penolakan tersebut dicoretkan dalam memoir Sultan Abdul Hamid II, ketika dia mengatakan “Yahudi antarabangsa membentuk organisasi, dan berupaya bertindak melalui jaringan-jaringan Freemason untuk mendapatkan apa yang dinamakan Al-Ardh al-Mau’udah (tanah yang dijanjikan). Dan mereka menghadap kepadaku setelah beberapa lama seraya meminta kepadaku sebuah tanah, atau wilayah untuk menempatkan bangsa Yahudi di Palestin dengan imbalan sejumlah harta. Tentu aku menolaknya.”

Dalam jurnal catitannya, Theodore Hertzel menyimpulkan, “Dari pembicaraan yang saya lakukan dengan Sultan Abdul Hamid II, saya menetapkan bahwa tidak mungkin kita menarik manfaat apa-apa dari Turki, kecuali jika ada perubahan politik di dalamnya dengan cara menimbulkan perang di tengah mereka, dan mereka kalah dalam perang tersebut, atau mereka terlibat dalam sebuah konflik antarabangsa atau dengan cara dua-duannya.”

“Kita akan menyusun semula kurikulum pendidikan. Kita akan menyebutkan sejarah mulia kita dalam buku-buku sekolah.” Kata Erdogan di Pejabat Presiden di Ankara.

Amanat ini disampaikan kepada anak-anak muda dari 81 wilayah Turki. Generasi baru tidak perlu lagi bersikap apologetik dengan Islam. Tidak perlu dituduh romantisme semata-mata. Apa salahnya berbangga dengan sejarah & tradisi Islam?

Pengulangan kisah sejarah Uthmaniah menatijahkan dua perkara:

Pada 19 Mei 2017, Erdogan mengambil keputusan untuk membelakangi hasrat Mustafa Kemal Attaturk. Kurikulum sekolah digubal kepada mesra Islam. Erdogan perlahan-lahan membuang unsur sekularisme yang telah melemahkan Turki dan merosakkan Islam. Erdogan mengubah semula kurikulum di sekolah-sekolah. Presiden Recep Tayyip Erdoğan pada hari Jumaat berkata beliau akan mengubah kurikulum di sekolah. Zaman keemasan Turki Uthmaniah ditulis semula sebagai aspirasi generasi baru. Katanya, “Sekarang anda akan membuat pembaharuan dan revolusi. Anda akan menunjukkan kepada dunia betapa kuatnya negara Turki.”

Pada 12 Januari 2015, tanpa rasa inferior complex, lawatan Presiden Mahmoud Abbas dari Palestin disambut oleh Erdogan dengan 16 pengawal berbusana pejuang Khilafah Uthmaniah. Ia mewakili 16 negara naungan khilafah satu masa dahulu. Bukan sekadar nostalgia, tetapi sebuah isyarat kepada kebangkitan kali kedua.

Walaupun Derilis Ertugrul bukan terbitan kerajaan, dua produk TRT ini telah menerima pujian Erdogan dan warga Parti AKP. Sukar untuk menilai sama ada kebangkitan semula warisan Uthmaniyyah ini adalah sebahagian daripada dasar “Islamifikasi” AKP secara pasif atau perayaan tulen sejarah Turki. Syarikat produksi Derilis Ertugrul dipercayai rapat dengan Parti AKP Tetapi, jika kerajaan membenarkan orang ramai untuk sentiasa mengingati kehebatan dan pencapaian sejarah mereka, maka ramai akan merindukan prestasi yang sama berulang.

Ini berlaku di dunia Barat sepanjang masa. Di Amerika Syarikat, Britain dan Perancis, orang ramai sering diingatkan oleh media arus perdana mengenai betapa “hebatnya” nenek moyang penjajah mereka dalam membentuk dunia moden, memperkuatkan kepentingan global dan perluasan kuasa.

Tema konsisten tentang kempen ketenteraan, ukhwah Islamiah dan konsep jihad sebagai mekanisme untuk membebaskan daulah sedang ditanam ke dalam minda rakyat oleh rancangan berepisod seperti Dirilis Ertugrul dan Payitaht Abdulhamid.

“Ketika Erdogan, seorang pemimpin Islam yang tidak apologetic, muncul 70 tahun selepas Kemalisme menyusut secara beransur-ansur, tidak dapat dielakkan bahawa ada yang menganggap dirinya dan AKP sebagai Uthmaniyah zaman moden.” Lapor journalist, Dilly Hussayn.

Dalam permusuhan yang semakin ketat antara Rusia dan Amerika Syarikat, Timur Tengah dan Eropah, Sunni dan Syiah, Islamisme dan liberalisme, situasi Turki menentukan politik dunia. Presiden Turki, Recep Tayyip Erdogan ialah pemimpin pro-Islam. Sejak tahun 2002, Erdogan telah menegaskan pendiriannya dalam politik domestik menggunakan cara ketenteraan dan diplomatik untuk mengukuhkan Turki sebagai kuasa serantau. Kudeta yang gagal pada tahun 2016 secara tidak langsung memberi Erdogan lesen memastikan ketenteraman dan kestabilan dengan ketegasan ‘Strongman’. Segelintir rakyat sampai menggelarnya ‘Sultan Erdogan’.

Menurut mustafa Akyol, seawal 2007 semasa AKP memerintah, beratus pegawai berfahaman sekular dipenjarakan. Suatu balasan atas pengkhianatan mereka kepada agama. Pada 25 April 2016, ahli parlimen Ismail Kahraman mengingatkan sidang media bahawa “sekular tiada tempat dalam perlembagaan baru, kerana Turki ialah negara islam dan kita memerlukan perlembagaan berlandaskan syariah.” Kedudukan Diyanet iaitu lembaga agama turut diperkukuhkan.

Satu penjelasan mengenai berakhirnya sekularisme di Turki, adalah apabila sosialisme dilihat sebagai intimidasi, di samping kapitalisme. Nilai-nilai Islam dipulihkan dalam sistem pendidikan. Islam dilihat paling sesuai untuk meneutralkan sebarang ancaman anasir asing.

Parti AKP bangga mengembalikan tradisi Ottoman yang dikuburkan Kemalisme. Majlis memperingati Perang Gallipoli, memperbanyakkan majlis sufi seperti hadrah, mengislah masjid, madrasah dan maqam, menyambut duta bersama dengan pengawal berseragam Ottoman, retorik kempen Erdogan dan Polisi Sosial AKP jelas membuka mata rakyat. Ini bukan romantisme. Ini adalah jati diri. Rakyat Turki berbangga menceritakan semula kisah kegemilangan sejarah mereka.

Erdogan telah menyarankan anak muda supaya berkahwin awal dan mempunyai ramai zuriat.  Pelarian daripada Rohingya, Palestin dan Syria dibantu Erdogan sepertimana tindakan Sultan Beyazid II yang menolong pelarian yahudi dan muslim Granada daripada pembunuhan pihak Kristian. Polisi ini mirip dasar-dasar Islam yang ditegakkan Uthmaniah.

Kemenangan pilihanraya 2018 oleh Erdogan & AKP telah meningkatkan autoritinya sebagai head of governance & head of state. Turki dengan populasi 80 juta jiwa, apabila menghidupkan kembali tradisi Uthmaniah, ia pasti menggelisahkan Eropah.

Bila dipalu genderang perang.

Peristiwa besar akhir zaman:

عَنْ مُعَاذِ بْنِ جَبَلٍ قَالَ قَالَ رَسُولُ اللَّهِ -صلى الله عليه وسلم- « عُمْرَانُ بَيْتِ الْمَقْدِسِ خَرَابُ يَثْرِبَ، وَخَرَابُ يَثْرِبَ خُرُوجُ الْمَلْحَمَةِ، وَخُرُوجُ الْمَلْحَمَةِ فَتْحُ قُسْطَنْطِينِيَّةَ، وَفَتْحُ الْقُسْطَنْطِينِيَّةِ خُرُوجُ الدَّجَّالِ

Dari Muaz ibn Jabal r.a: Rasulullah s.a.w bersabda: “Pemakmuran Baitul Maqdis merupakan tanda kehancuran Yathrib, kehancuran Yathrib merupakan tanda permulaan al-malhamah, permulaan al-malhamah merupakan tanda pembebasan Kostantinopel, pembebasan Kostantinopel merupakan tanda kemunculan Dajjal”. (HR. Abu Dawud dan lain-lain)

Mufti Islam di Cyprus merangkap guru mursyid Erdogan dari Tarekat Naqsyabandiah pernah berwasiat. Kata-kata tarbawi ini disampaikan kepada Necmatin Erbakan, Recep Tayyip Erdogan, para pemimpin Republik Turki dan ribuan pemuda Islam dalam sebuah majlis rasmi kerajaan, ‘Avrupa Mill Gorus Teskilati’ (National Perspective Organisation-Europe). Api semangat itu tidak pernah padam sehinggalah ke hari ini. Ia sentiasa menghangatkan roh islamis Turki.

Syeikh itu berucap:

“Hari ini ialah hari yang mulia. 1 Muharam 1415 Hijriah telah masuk dengan megah. Kerana ianya ulung, hiaslah dengan takbir! Bangkit!”

*semua hadirin bangun berdiri

*mereka semua bertakbir Allahu akbar! Allahu akbar!

“Laungkanlah takbir Uthmaniah!” Tidak cukup dengan sekali ‘Allahu akbar’.”

“Allahuakbar Allahu akbar Allahu akbar Allahu akbar,

Walillahilhamd

Allahuakbar Allahu akbar, LailahaillaAllah!

Allahuakbar Allahu akbar Allahu akbar Allahu akbar,

Walillahilhamd

Allahuakbar Allahu akbar, LailahaillaAllah!”

“Selawat dan salam kepada sultan dua dunia, punca diciptakan hari ini.

Sudah pasti kemenangan ialah milik Islam. Hadirin yang membanjiri di sini hanyalah petanda kecil. Keagungan Islam akan bangkit. Sekarang belum petanda sebenar. Bila sebenar-benar petanda tiba, dunia akan bergoncang. Datuk kita (Khilafah Uthmaniah) membuatkan dunia menggigil ketika menjulang panji Islam, dunia bergetar kerananya. Himpunan ini ialah memento kepada datuk kita. Hari ini membuktikan bahawa orang muda telah mengorak langkah menjaga dan melindungi warisan yang ditinggalkan datuk kita.

Malangnya, sepanjang 70 tahun ini kita gagal menjadi waris yang baik kepada legasi 600 kegemilangan datuk kita yang menjunjung sepanduk Islam. Kita telah ditimpa kelemahan dan kemunduran akibat kita tidak menjadi waris yang sepatutnya. Orang yang dapat mengeluarkan kamu dari kelemahan dan kemunduran ialah dirimu, wahai anak muda. Allahu akbar. Kamu ialah cucu cicit Uthmaniah. Kelak Uthmaniah yang akan membuatkan dunia menggigil lagi. Jikalau Uthmaniah tidak kembali, oramg kafir tidak dapat dijatuhkan sampai melutut.

Daripada menulis ‘Avrupa Mill Gorus Teskilati’ (National Perspective Organisation-Europe), lebih sesuai dituliskan ‘The New Ottoman National Perspective Organization-Europe’. Semoga Allah menjadikan presiden tersayang kita (Necmettin Erbakan), orang-orang yang berkhidmat, anak-anak muda, kamu semua saudara-saudara, anak, cucu bersatu di bawah satu bendera.

Sejarah terbina daripada pengulangan. Sudah pasti, zaman kegemilangan kita akan sampai. Hari esok hak milik Islam. حق  (kebenaran) bila tiba, باطل   (kejahatan) akan kalah. Jadi, jangan berputus asa.

Wahai orang beriman, palingkan hatimu kepada Allah. Selagi Allah bersama kita, kita tidak memerlukan Amerika, kita juga tidak perlukan orang kafir dari barat, kita pun tidak menjadi hamba mereka, kita tidak mengikut jejak mereka!”

Syeikh dan hadirin sama-sama berselawat.

“اللهم صلى على سيدنا محمد نبي أمي وعلى اله وصحبه وسلم.”

Rujukan:


Program Ziarah Luar Tabung Haji Dapat Pujian

Tabung Haji bukan sahaja bijak menguruskan kewangan untuk terus membantu umat Islam di Malaysia menunaikan haji, tetapi mereka juga bijak dalam menjaga hubungan dengan jemaah jemaah haji. Pelbagai program dan aktiviti yang diperkenalkan oleh Tabung Haji sempena musim haji ini, antaranya ialah Program Ziarah Luar Tabung Haji.

Program Ziarah Luar Tabung Haji ini ialah program dimana membawa jemaah haji pergi melawat dan menziarahi tempat tempat bersejarah di sekitar Madinah. Program ini boleh membantu jemaah meningkatkan kefahaman mengenai Islam dan memantapkan persediaan untuk mengerjakan ibadah haji.

Masjid Nabawi juga menjadi salah satu lokasi untuk program ziarah luar ini kerana merupakan masjid kedua yang terpenting di dalam Islam. Masjid Quba yang menjadi masjid pertama yang dibina oleh Nabi Muhammad SAW juga tidak ketinggalan untuk diziarahi semasa program ini berjalan.

Rasulullah juga pernah bersabda bahawa “Sesiapa mengambil wuduk di rumah dan menunaikan solat sunat dua rakaat di Masjid Quba, mereka akan menerima ganjaran sebagaimana mengerjakan umrah”

Selain itu, program ini juga membawa jemaah haji ke tempat tempat pernah berlakunya perang seperti bukit uhud. Di bukit Uhud inilah menyaksikan tewasnya tentera Islam di dalam peperangan Uhud selepas melakukan kesilapan. Jemaah haji juga turut dibawa ke makam Saidina Hamzah bersama dengan 69 tentera Islam yang Syahid ketika peperangan tersebut.Seterusnya, tempat berlakunya pertempuran Khandaq iaitu di Gunung Sala’ terdapat sebuah masjid yang mempunyai dua mihrab yang menghadap Baitul Maqdis dan Kaabah.

Kebanyakkan yang menjadi pembimbing ketika berjalannya program itu adalah daripada pelajar pelajar Malaysia yang menuntut di sana. Pembimbing di sana juga dapat merasakan program itu mendapat sambutan yang baik kerana jemaah sendiri menyedari akan kebaikkan program tersebut. Para jemaah juga dapat menghayati pengorbanan yang telah dilakukan baginda dan juga sahabat sahabatnya.

Pembimbing juga memberikan kerjasama yang penuh dengan berkongsi ilmu dan juga pengetahuan tentang tempat tempat yang diziarahi. Semoga program ini terus mendapat sokongan dan sentiasa dilakukan dari tahun ke tahun.


Yo-yo Pernah Digunakan Sebagai Senjata Dalam Sejarah?

Tempoh hari kami ada kongsikan ulasan admin kami yang menonton Ejen Ali The Movie sampai terlupa nak makan popcorn dia. Tetapi untuk artikel kali ini, walaupun bukanlah memerihalkan tentang animasi tersebut secara keseluruhan, kami cuba berikan kredit kepada salah sebuah gajet yang banyak berjasa sepanjang Ali bertugas sebagai seorang ejen.

Gajet yang berpeluang merasakan nikmat membedal Uno secara langsung. Gajet yang sempat berkongsi rasa bersalah dengan Ali lantaran mencederakan Khai, Moon, Iman dan Comot semasa Ali dikawal oleh Override Mode. Gajet yang walaupun sebenarnya memang sebuah mainan, tetapi tidak pernah dimainkan oleh Danish, cucu Aunty Faye semacam yang dialami IRIS.

Yo-yo, gajet senjata yang digunakan oleh Ali sepanjang bergelar Ejen MATA. Walaupun mungkin yo-yo sebagai senjata itu kedengaran seperti suatu hal yang pelik, tetapi itu bukanlah hal terpelik dalam siri Ejen Ali, setidaknya ia tidaklah sepelik tempoyak udang yang menjadi faktor bermulanya hidup Ali sebagai ejen. Apapun, ia tetap mencetuskan rasa ingin tahu tentang yo-yo.

Adakah yo-yo memang pernah dijadikan sebagai senjata pada masa lalu? Sebelum itu, apa pula sejarah mainan yang bernama yo-yo? Sejak bila yo-yo mula wujud? Atau kenapa yo-yo disebut sebagai yo-yo? Tak ada nama lain yang lagi cun ke? Persoalan-persoalan yang lebih kurang macam inilah yang cuba diteroka dalam artikel kali ini. Jadi, apa lagi yang nak ditunggu? JOM BACA SEGERA!

YO-YO DI ZAMAN PURBA

Yo-yo dipercayai berasal dari dua buah tamadun purba, iaitu China dan Yunani. Malahan, yo-yo dianggap sebagai mainan kedua paling tua di dunia, menyusuli boneka. Walau bagaimanapun, kurangnya bukti fizikal mahupun pendokumentasian rapi menyukarkan usaha untuk menjejak sejarah awal yo-yo. Siapakah yang mula-mula menciptanya? Pada tahun bila ia mula dimainkan dan bagaimana pengaruhnya dalam kalangan masyarakat purba? Setakat sumber yang dirujuk, tiada yang benar-benar dapat mencerahkan persoalan tersebut, melainkan tentang sejarahnya di zaman moden.

Sebutan pertama berkenaan yo-yo diperkirakan muncul sekitar 500SM di Yunani. Mainan ini secara umum diperbuat daripada kayu, tanah liat dan kadangkala logam. Kebiasaannya, sesudah kanak-kanak Yunani mencapai usia dewasa, mereka akan menyerahkan yo-yo mereka kepada mana-mana kuil sebagai tanda kesyukuran terhadap dewa pilihan mereka kerana mengurniakan mereka usia yang panjang.

Yo-yo yang diserahkan kepada kuil ini lazimnya diperbuat daripada tanah liat, bahan yang lebih kukuh berbanding kayu yang rapuh. Di samping itu, mainan yang diserahkan kepada kuil ini turut dipelihara dengan baik oleh penjaga kuil. Lantaran itu, agak munasabah apabila tiada yo-yo kayu Yunani yang dapat ditemui sehingga kini.

Apa yang dapat kita saksikan pada hari ini hanyalah yo-yo tanah liat Yunani yang dipamerkan bersama sejumlah pasu yang mengandungi lukisan yang dipercayai menggambarkan kanak-kanak sedang bermain yo-yo, di Muzium Kebangsaan Athens, Greece.

Bagi sebilangan sumber, mereka kurang meyakini bahawa lukisan pada pasu-pasu berkenaan merujuk kepada yo-yo. Menurut mereka, lukisan tersebut sebenarnya menggambarkan sebuah objek lain yang mempunyai kepentingan tersendiri dalam budaya Yunani purba, iaitu Aryballos, sejenis bekas berbentuk bulat yang lazimnya dijadikan sebagai bekas pewangi dan diikat dengan tali kulit. Antara pengkaji yang berpandangan sebegini adalah Doc Lucky Meisenheimer.

Tidak cukup dengan ketidaktentuan status lukisan pada pasu-pasu tersebut, kita juga sama sekali tidak mengetahui nama atau sebutan masyarakat Yunani purba terhadap yo-yo. Namun, kekurangan sebegini tidaklah meluputkan status tamadun tersebut sebagai salah sebuah tamadun yang dipercayai melahirkan permainan yo-yo.

Kekaburan sejarah awal ini juga berlaku bagi yo-yo dari tamadun China. Sumber-sumber yang dirujuk menyebutkan bahawa yo-yo China paling tua setakat yang ditemui oleh ahli-ahli arkeologi sehingga kini adalah yo-yo yang ditemui di wilayah Shanxi, dipercayai berusia lebih 4000 tahun (2000SM). Walau bagaimanapun, bukti bertulis atau rujukan teks yang dapat mengesahkan kewujudan mainan ini dalam tamadun China hanya hadir di zaman Dinasti Ming (1386-1644M).

Yo-yo China dikenali dengan beberapa nama seperti ‘Tzuh-ling’,‘Kongzhong’, ‘Xianghuang’, dan ‘Cheling’. Namun pada hari ini, dunia lebih mengenalinya dengan sebutan diabolo, nama yang hadir setelah yo-yo China mengalami pengubahsuaian di Barat. Di China, yo-yo secara umum diperbuat daripada buluh atau kayu. Bentuknya juga agak berbeza berbanding yo-yo yang biasa kita lihat dan mainkan. Dua cakeranya tidak diikat dengan tali dan lazimnya berbentuk seperti gelas ataupun rama-rama.

Malahan, cara bermainnya juga melibatkan penggunaan dua batang kayu sekaligus lebih rumit berbanding gaya permainan biasa di mana kita hanya perlu mengendalikan yo-yo tanpa alat seperti batang kayu. Mekanisme permainannya mungkin boleh dikatakan cenderung mirip dengan sebuah permainan yang dikenali sebagai spin-top. Walaupun sejarahnya sedikit kabur terutama di zaman purba, yo-yo China terus menjadi sebahagian daripada budaya unik mereka.

YO-YO DI FILIPINA – BERMULA SEJARAHNYA SEBAGAI SEBUAH SENJATA

Selain pengaruhnya tersebar ke Barat yang sekaligus melahirkan nama diabolo, yo-yo dari China juga tersebar ke Asia Tenggara, tepatnya Filipina. Sebahagian sejarahwan Filipina mencatatkan bahawa sejarahnya bermula semasa penjajah Sepanyol tiba di pantai negara itu pada 4 kurun yang lalu (1600M). Menurut mereka, penjajah-penjajah tersebut memperkenalkan spin-top kepada masyarakat tempatan dengan tujuan untuk mengajarkan kepada mereka bagaimana bentuk bumi dan bagaimana ia berputar pada paksinya serta pusingannya mengelilingi matahari.

Apapun, hal yang lebih menarik tentang sejarah yo-yo di Filipina adalah penggunaannya sebagai senjata, atau dengan pernyataan yang lebih tepat, mekanisme senjata yang mirip seperti yo-yo. Di Filipina, yo-yo bukan hanya dimainkan oleh kanak-kanak bagi mengisi masa senggang. Akan tetapi, pahlawan-pahlawan mereka turut menggunakan sejenis kaedah serangan yang memanfaatkan mekanisme yo-yo semasa berburu atau menyerang penjajah.

Dicatatkan bahawa pahlawan atau pemburu Filipina akan memanjat pokok lalu menantikan kehadiran mangsa. Sebaik sahaja mangsa berada hampir, mereka akan melontarkan batu atau objek lain yang sudah pun dipertajamkan. Batu atau objek tersebut terlebih dahulu diikat dengan tali sepanjang 20 kaki sekaligus membuatkannya berfungsi hampir sama seperti yo-yo. Malahan, nama ‘yo-yo’ itu sendiri berasal daripada bahasa Tagalog yang membawa maksud, “datang-datang’ atau ‘kembali’. Pun begitu, nama ini hanya lahir pada awal kurun ke-20 menerusi seorang imigran dari Filipina yang hidup di Amerika Syarikat.

SEJARAH YO-YO DI EROPAH

Sebelum kita menjengah ke benua yang jauh itu, mari kita telusuri terlebih dahulu sejarah yo-yo di wilayah barat yang lebih dekat, iaitu Eropah. Setelah pengaruhnya berkembang dari China ke timur (Filipina) secara meluas sekitar kurun ke-16 dan ke-17, yo-yo berputar dan terus berputar sehingga sampai ke Eropah pada kurun ke-18. Pada masa-masa inilah kepopulariti yo-yo mula meningkat secara mendadak. Di Perancis, mainan tersebut dikenali secara umum sebagai bandaleur sementara masyarakat Inggeris pula menyebutnya sebagai bandalore.

Sekitar waktu berlakunya Revolusi Perancis (1789), mainan ini sudah pun menjadi kelaziman dalam kalangan aristokrat sebagai permainan untuk melepaskan tekanan atau stress. Nama-nama lain yo-yo di Perancis seperti l’emigrette, Coblenz, dan incroyable masing-masing memiliki kaitan kuat dengan Revolusi Perancis.

Sebagai contoh, nama l’emigrette dikatakan berakar daripada peristiwa bermigrasinya golongan aristokrat atau bangsawan Perancis semasa rusuhan rakyat berlaku. Sepanjang perjalanan jauh yang membosankan itu, antara kaedah untuk mereka menghabiskan masa adalah dengan bermain yo-yo atau bandaleur yang dibawa bersama. Nama Coblenz pula merujuk kepada sebuah nama kota yang menjadi destinasi perpindahan golongan aristokrat tersebut.

Malahan, yo-yo juga muncul dalam salah sebuah lukisan penting bagi Perancis pada kurun ke-18, iaitu potret Louis XVII yang ketika itu berusia 4 tahun sedang bermain emigrette. Terdapat juga lukisan-lukisan lain yang memperlihatkan kehadiran yo-yo dalam suasana kehidupan masyarakat Perancis. Antara lain adalah lukisan kartun General Lafayette yang sedang memimpin kemaraan sepasukan tentera sambil masing-masing bermain yo-yo. Begitu juga lukisan General Mirabeau dan tentera-tenteranya, yang turut digambarkan sedang bermain emigrette.

Kemudian dari Perancis, mainan ini tersebar ke England terutama semasa berlangsungnya Pesta Peckham pada tahun 1789 di mana yo-yo dijual kepada masyarakat tempatan. Di sana, yo-yo dipopularkan oleh Prince of Wales, yang kemudiannya menjadi George IV sehingga bandalore menjadi sebuah trend bagi segenap lapisan masyarakat di England.

Hal ini dibuktikan menerusi sebuah lukisan tahun 1791 yang menunjukkan beliau sedang bermain bandalore. Terdapat juga lukisan lain yang menggambarkan dua orang pemuda menakut-nakutkan seorang wanita berusia dengan bandalore, bertarikh 1862. Dalam dekad yang sama, bandalore melebarkan pengaruhnya ke benua seberang laut iaitu Amerika.

YO-YO MULA DIKENALI SEBAGAI YO-YO

Pada tahun 1866, dua orang lelaki dari Ohio memperkenalkan bandalore kepada masyarakat Amerika. Mereka terus mengenali permainan itu dengan nama tersebut, sehingga memasuki dekad ketiga kurun ke-20. Pada tahun 1928, Pedro Flores, seorang imigran dari Filipina membuka Yo-Yo Manufacturing Company di California dan mendaftarkan hakcipta produk “Flores Yo-Yo”. Beliau bukan setakat dikenali sebagai pengeluar yo-yo terbesar di sana, malah beliau sendiri merupakan individu yang bertanggungjawab memberi nama ‘yo-yo’ kepada yo-yo.

Beberapa tempoh kemudian, seorang usahawan berpengaruh bernama Donald F. Duncan membeli kilang milik Flores. Pada waktu itu, dipercayai bahawa Yo-Yo Manufacturing Company milik Flores mengeluarkan lebih 300 000 unit sehari. Di bawah teraju Duncan, yo-yo mengalami sejumlah penambahbaikan sehingga membolehkan teknik-tenik permainan yo-yo seperti sleeping dan walking the dog dapat dilakukan buat pertama kali.

Antara langkah pemasaran besar yang dilakukan oleh beliau adalah menjalinkan kerjasama dengan William Randolph Hearst, pemilik akhbar Hearst. Menerusi usahasama itu, Duncan berpeluang mengiklankan produk mainannya itu secara percuma dan sebagai imbalan, Duncan mengadakan pertandingan dan peserta pertandingan tersebut diminta supaya membawa sejumlah akhbar sebagai yuran penyertaan.

Berkat kemahiran Duncan dalam dunia perniagaan dan pemasaran, kepopulariti Duncan Yo-Yo meraih lonjakan yang luar biasa di Amerika Utara dan Eropah. Pada suatu tahap, kilang milik Duncan mengeluarkan sebanyak 3600 unit yo-yo setiap jam sekaligus menjadikan pekan Luck, Wisconsin, tempat kilang utamanya berada, sebagai Ibu Kota Yo-Yo Dunia. Dicatatkan bahawa pada masa-masa kemuncaknya iaitu sekitar tahun 1962, sebanyak 45 juta unit yo-yo berjaya dijual oleh Duncan Toys Company.

Walau bagaimanapun, kejayaan tersebut tidak berpanjangan apabila beberapa tahun kemudian, syarikat tersebut bankrap akibat menanggung kos pemasaran dan pengeluaran yang terlampau tinggi. Syarikat dan hakcipta Duncan seterusnya dibeli oleh Flambeau Plastic Company yang kemudiannya meneruskan legasi Duncan Yo-Yo.

PENUTUP

Yo-yo bukan hanya mainan kedua paling tua di dunia, akan tetapi ia juga merupakan salah satu mainan terawal yang pernah di hantar ke angkasa iaitu apabila ia menyertai 10 mainan lain yang diterbangkan ke angkasa menerusi Space Shuttle Discovery pada 12 April 1985.

Sehingga kini, mainan ini masih dianggap popular dan mempunyai segmen peminatnya yang tersendiri. Malahan di Amerika Syarikat, yo-yo meraih pengaruh yang tersendiri apabila negara berkenaan mengkhususkan tanggal 6 Jun sebagai Hari Yo-Yo Kebangsaan.

Di samping itu, pertandingan yo-yo pelbagai peringkat termasuklah dunia terus-menerus mendapat sambutan di pelbagai negara seperti Kejohanan Yo-Yo Asia Pasifik yang pernah diadakan di Singapura, Peraduan Yo-Yo Sedunia yang pernah berlangsung di Amerika Syarikat dan juga 44Clash di Tokyo, Jepun. Malahan, industri animasi Jepun turut pernah menyiarkan beberapa buah anime yang bertemakan yo-yo seperti Super Yoyo dan Chousoku Spinner.

Malaysia sendiri mempunyai pertandingan yo-yo peringkat kebangsaan, iaitu Kejohanan Yo-Yo Malaysia (Malaysia Yo-Yo Championship). Bagi edisi tahun ini, pertandingan tersebut diadakan di Kota Kinabalu, Sabah pada 29 dan 30 Jun yang lalu. Tambahan lagi, industri animasi tempatan menerusi Ejen Ali mewarnai penghujung dekad kedua abad ke-21 ini dengan kehadiran yo-yo sebagai gajet senjata bagi watak utamanya.

Adakah ini petanda bahawa tahun ini akan membangkitkan demam yo-yo dalam kalangan kita, dewasa mahupun kanak-kanak, semacam Beyblade lakukan pada tahun lalu?

RUJUKAN

Nikola Budanovic. (3 Mac 2018). The origins of the Yo-yo, one of the oldest toys known to seen on the side of Greek vases 500BC. The Vintage News.
https://www.thevintagenews.com/2018/03/03/origins-of-the-yo-yo/

Mikael Angelo Francisco. (15 November 2018). Did A Filipino Really Invent the Yo-Yo? The Answer Will Surprise You. Flip Science.
https://www.flipscience.ph/technology/did-filipino-invent-yo-yo/

Sebastian. (1 Jun 2019). The Complete True Yoyo History Presented to You. Best Skill Toys.
https://bestskilltoys.com/yoyos/yoyo-recommendations/yoyo-history/

Conny Waters. (13 Mei 2019). Oldest Yo-Yo Dates Back to 400-500 B.C. Ancient Pages.
http://www.ancientpages.com/2019/05/13/oldest-yo-yo-dates-back-to-400-500-b-c/

Valerie Oliver. (n.d). History of the Yo-Yo. Museum of Yo-Yo History.
http://www.yoyomuseum.com/museum_view.php?action=profiles&subaction=yoyo


Kenapa Kita Suka Meramas Benda Yang Comel?

Melihat sesuatu yang comel sebenarnya boleh mengluarkan tingkah laku agresif dalam diri kita, menurut satu kertas kerja yang dibentangkan di mesyuarat tahunan Society for Personality and Psychology di New Orleans pada Jumaat lalu.Para penyelidik telah menjalankan penyelidikan ke atas 109 orang di mana mereka diminta untuk melihat gambar-gambar haiwan – gambar anak-anak anjing yang comel dan lucu. Para responden kemudian menilai bagaimana perasaan mereka terhadap gambar tersebut: sama ada mereka bersetuju dengan kenyataan seperti “Saya tidak dapat menahan diri melihat kecomelan ini!” (atau mungkin “Anak anjing ini sangat berbulu dan comel sehingga saya mahu naik gila!”), atau sama ada mereka mahu meramas sesuatu, atau sama ada mereka tiba-tiba merasakan suatu dorongan untuk berkata sesuatu seperti “grrr!” Semakin comel gambar haiwan yang ditunjukkan, semakin agresif maklum balas yang diterima.Para penyelidik bagi kajian ini, yang diketuai oleh Rebecca Dyer, seorang pelajar siswazah dalam jurusan psikologi di Universiti Yale, menamakan fenomena tersebut sebagai “keagresifan kecomelan”.“Kami sangka ianya tentang kesan positif yang tinggi, satu orientasi pendekatan dan hampir hilang kawalan,” katanya. Ianya begitu comel, (sehingga) ia menjadikan anda hilang kawalan.Tetapi untuk mendapatkan hasil secara menyeluruh, para penyelidik menjalankan uji kaji kedua untuk menguji sama ada keagresifan itu hanya sekadar ucapan, atau mereka memang sebenarnya mahu bertindak sedemikian sebagai tindak-balas kepada sesuatu yang comel – anak-anak kucing bermata bulat dan bayi-bayi montel misalnya. Para sukarelawan diberikan plastic gelembung dan dimaklumkan bahawa mereka boleh memicit plastic gelembung tersebut sebanyak mana yang mereka mahu.Apabila ditunjukkan dengan tayangan slaid haiwan-haiwan comel, mereka telah memicit sebanyak 120 gelembung, manakala mereka yang menonton slaid lucu dan santai pula memicit 80 dan 100 gelembung masing-masing.Dyer menyatakan bahawa satu sebab yang mendorong kita bertindak agresif apabila melihat gambar-gambar comel adalah kerana apabila kita melihat sesuatu yang seperti itu (gambar bayi misalnya), ia mendorong kita untuk mengambil berat dan melindunginya. Tetapi, kita tidak dapat mencapai dan memeluknya menerusi gambar sekaligus hal ini membuatkan kita berasa kecewa dan kemudian bertindak agresif.Kemungkinan lain pula adalah keadaan tersebut mengandungi terlalu banyak perasaan baik – kadangkala kita menggambarkan emosi yang positif dengan cara yang negatif, misalnya kita menangis apabila berasa sangat gembira. Dyer membuat andaian bahawa dengan memberikan reaksi berbentuk negatif kepada emosi yang positif mungkin dapat membantu kita mengawal tenaga yang tinggi itu.Jadi, kalau kelak ada seorang makcik mendekati anda untuk mencubit pipi anda, anggap sahaja bahawa anda sangat comel. RUJUKAN:Shaunacy Ferro. (24 Januari 2013). Why Do We Want To Squeeze Cute Things? Popular Science.https://www.popsci.com/science/article/2013-01/science-says-adorable-animals-turn-us-aggressive/


PKP Umpama Musibah Buat Peniaga Kecil Dan Sederhana

Wabak Covid-19 tiada tanda untuk lenyap dalam masa terdekat. Walaupun sudah lebih setahun negara kita menghadapi bencana ini, angka kes kian meningkatkan walaupun pernah turun ke angka sifar. Tindakan kerajaan untuk melakukan Perintah Kawalan Pergerakan (PKP) buat kali ketiga ini menimbulkan kegusaran kepada para peniaga terutamanya para peniaga kecil dan sederhana.

Apakah cabaran yang dihadapi oleh para peniaga lebih lebih lagi peniaga kecil dan sederhana ini?

Ini adalah masalah terbesar bagi semua peniaga terutamanya yang berada dalam fasa permulaan mahupun pertengahan. Kebanyakan peniaga kecil ini tidaklah seperti jenama jenama besar yang miliki ratusan ribu malah jutaan ringgit untuk menyerap impak dari beban kewangan semasa tempoh PKP ini.

Ada syarikat yang tidak dapat beroperasi, lalu tidak mempunyai jualan pada bulan tersebut. Kos sewa, kos utiliti dan gaji pekerja juga perlu dibayar. Bagaimana mereka mahu perolehi wang pada masa tersebut jika wang yang mereka ada cukup cukup untuk digunakan bagi pembelian stok perniagaan sahaja?

Tidak dinafikan, ada peniaga dalam beberapa sektor yang mengalami peningkatan dalam keuntungan. Tetapi jumlah yang mengalami penurunan adalah lebih tinggi daripada itu.

Hal ini disebabkan berlakunya penurunan kuasa beli oleh orang ramai. Jumlah yang dibuang kerja semakin meningkat, begitu juga pekerja yang dipotong gaji sehingga 50% oleh syarikat. Kebanyakan orang ramai lebih berhati hati untuk membuat pembelian kerana risaukan keadaan ekonomi yang tidak menentu. Mereka sangat berjimat dan membeli barang barangan keperluan sahaja.

Dalam tempoh PKP bermula Mac, banyak sektor perniagaan terkesan akibat permintaan merudum dan kesukaran mendapatkan sumber untuk pengeluaran, termasuk sektor perusahaan kecil dan sederhana. Penurunan jualan memberikan impak yang besar kepada sesebuah syarikat lalu mereka bertindak bagi mengurangkan kos operasi dengan mengurangkan jumlah pekerja.

Walaupun kedai makan masih mampu beroperasi dengan kaedah delivery, kebanyakan kedai makan akan memperoleh keuntungan yang lebih jika pelanggan duduk dan makan di kedai. Jika dahulu kedai makan mampu beroperasi tanpa penentapan waktu, kini terdapat batasan masa untuk beroperasi mengikut apa yang telah diterapkan kerajaan.

Peniaga juga cuma dibenarkan menerima beberapa pelanggan sahaja dalam suatu masa untuk mematuhi SOP yang ditetapkan.

Hal ini sedikit sebanyak akan menyukarkan peniaga memaksimumkan keuntungan mereka dengan kekangan yang ada.

Masih ramai peniaga peniaga yang tidak terbiasa dengan dunia digital yang sedia ada. Mereka cuba menjalankan perniagaan secara tradisional hari demi hari bagi meraih pelanggan.

Mungkin ada yang mampu menggunakan media sosial , tapi mengalami masalah untuk menarik pelanggan di media sosial. Benar, menggunakan media sosial adalah mudah. Tetapi menggunakannya dengan cara yang maksimum bagi menarik pelanggan adalah sukar dan perlukan skill yang teknikal seperti contoh FB Ads.

Penampilan gambar, design, copywriting dan banyak lagi perkara yang perlu dititik beratkan dalam pemasaran menggunakan media sosial ini.

Diharapkan kerajaan mampu memberikan bantuan sedikit sebanyak kepada para peniaga kecil serta sederhana ini untuk terus bernafas dan bertahan kerana mereka adalah tulang belakang kepada penggerak ekonomi negara.

Jom sertai telegram channel ini! Banyak tips perniagaan dan pemasaran untuk membantu para peniaga kecil dan sederhana untuk berkembang dan mencari idea baharu!

— https://t.me/digitalnextmy

— https://t.me/digitalnextmy

— https://t.me/digitalnextmy